GENERASI MERDEKA HARUS AMBIL ALIH PIMPIN NEGARA INI

Apabila Ismail Sabri Yaakob yang berusia 62 tahun mengangkat sumpah sebagai Perdana Menteri tahun lalu, ia adalah berita gembira buat generasi yang lahir selepas merdeka.
Sementara di negara-negara lain sudah ramai pemimpin yang lebih muda daripada beliau dipilih mengetuai kerajaan, di negara kita inilah pertama kali generasi merdeka iaitu yang lahir selepas kemerdekaan negara pada 1957 menjadi Perdana Menteri.
Dengan Ismail Sabri yang lahir pada tahun 1960 menjadi Perdana Menteri, semua parti-parti politik utama di negara ini juga harus terus bergerak ke hadapan dan tidak lagi menoleh ke belakang.
Dalam konteks UMNO, parti yang Ismail Sabri adalah Naib Presidennya serta mengetuai kerajaan, sekarang adalah masanya yang tepat untuk melakukan perubahan dalam pemilihannya yang akan datang nanti.
Selain Ismail Sabri atas kedudukannya sebagai Perdana Menteri paling sesuai mengetuai UMNO, pemimpin generasi merdeka yang lain juga harus diberi tempat menyemarakkan perjuangan parti bersama-sama dengannya.
Mereka yang sudah tua atau yang lahir sebelum merdeka, apa lagi yang sudah pernah menjadi Perdana Menteri, Timbalan Perdana Menteri atau mengetuai kerajaan negeri, eloklah segera mengundurkan diri bagi memberi peluang kepada generasi baru meneruskan perjuangan.
Lagi pun dengan dunia sekarang adalah dunia yang dikuasai oleh orang muda dan mereka yang berusia 18 tahun pun sudah boleh mengundi untuk memilih kerajaan, tampak tidak cocok lagi jika generasi tua terus mahu tercongok enggan melepaskan jawatan seolah-seolah tidak pernah puas dengan kuasa.
Sementara parti lain seperti DAP misalnya yang telah memilih Anthony Loke yang lahir pada tahun 1977 sebagai Setiausaha Agungnya yang baru menggantikan Lim Guan Eng, jika diperhatikan, kebanyakan parti-parti lain juga sedang bergerak ke arah yang sama.
Walaupun Mahiaddin Md Yasin masih memimpin Bersatu, tetapi orang nombor duanya, Ahmad Faizal Azumu atau Peja adalah generasi yang lahir selepas merdeka.
Memandangkan Mahiaddin pernah memegang jawatan Perdana Menteri sebelum ini, adalah lebih cantik jika beliau juga segera berundur dan melepaskan tanggungjawabnya kepada timbalannya itu dalam pemilihan Bersatu yang akan datang nanti.
Tidak terkecuali dengan PKR, di sebalik Anwar Ibrahim masih aktif dan berupaya memimpin parti itu, tetapi dengan pengumuman Rafizi Ramli kembali aktif dalam politik sekaligus bertanding jawatan Timbalan Presiden, keterujaan ahli-ahli PKR dan rakyat meraikan beliau ternampak begitu hebat sekali.
Lebih-lebih lagi bersama kembalinya Rafizi itu, Nurul Izzah yang selama ini tidak aktif dan mendiamkan diri, dilihat turut sama ingin mewarnai semula kepimpinan PKR dan gandingan mereka seolah-olah sedang dipotretkan sebagai harapan parti di masa depan.
Kedua-dua anak muda generasi merdeka itu, bersama Anwar, adalah watak-watak yang merupakan “material” sebagai Perdana Menteri masa depan buat negara ini.
Sementara Anwar, di mana PRU15 akan datang barangkali adalah medan terakhirnya untuk berjuang menggapai kerusi Perdana Menteri, Rafizi dan Nurul Izzah adalah sosok pertaruhan tahun-tahun seterusnya bagi jawatan tersebut.
Apa yang nyata, apabila ada tiga pemimpin yang bermaterial Perdana Menteri berada dalam satu parti, sudah tentu tarikan dan keyakinan rakyat kepada PKR akan melonjak dengan sendirinya.
Amanah yang merupakan komponen PH juga semestinya tidak terkecuali daripada harus melakukan perubahan memenuhi tuntutan zaman di mana Salahuddin Ayub atau Husam Musa sebaik-baiknya dipersiapkan sebagai peneraju parti yang seterusnya.
Sama seperti Anwar, PRU15 nanti adalah medan terakhir buat Mohamad Sabu membenarkan dirinya aktif dalam politik untuk turut sama menyahut keperluan generasi merdeka memimpin Amanah selepas itu.
Daripada sebilangan parti-parti utama yang lain di negara ini, hanya Pas yang masih kelihatan terkepung dalam kepompong kepimpinan generasi sebelum merdeka di mana Presiden dan Timbalan Presidennya yang sedia ada masih kekal berwajah tua.
Tetapi, di lapisan kedua dan ketiga, Pas masih tidak kurang dengan barisan pemimpin generasi merdeka yang sebenarnya sudah patut ditonjolkan ke depan, sesuai dengan tuntutan zaman.
Begitu pun, baik Hadi Awang mahu pun Tuan Ibrahim Tuan Man, belum terlihat lagi tanda-tanda mereka mahu mengundurkan diri atau bersara, sebaliknya seperti tengah seronok menikmati “ghanimah” jawatan menteri dan bertaraf menteri dalam kerajaan.
Muda, sebagaimana kita tahu memang dipimpin oleh generasi muda dalam barisan kepimpinannya, manakala Pejuang terlihat ada wajah Mukhriz Mahathir sebagai peneraju generasi merdekanya.
Selain bapanya, Tun Mahathir Mohamad yang barangkali situasi kesihatan tidak lagi mengizinkan untuk terus aktif dalam politik, beliau juga sudah mengumumkan tidak akan bertanding lagi dalam PRU15 akan datang ini.
Maknanya, Pejuang pun sedang bergerak ke arah generasi merdeka mengetuainya.
Dalam hal ini, PRU15 harus menjadi medan terakhir untuk pemimpin yang lahir sebelum merdeka untuk bertanding dalam pilihan raya dan aktif dalam politik parti masing-masing.
Bersaralah dan biar generasi merdeka mengisinya pula!! –
ShahbudinHusin 30/03/2022.

3.7

3

votes
Article Rating
Kongsikan artikel ini


MOHON MENCADANGKAN – RASANYA LEBIH BAIK SAIFUDDIN BATAL SAJA HASRAT LAWAN RAFIZI

Sudah lebih dua minggu sejak Rafizi Ramli mengesahkan hasrat bertanding jawatan Timbalan Presiden PKR, tetapi sehingga ini belum diketahui lagi siapa yang akan berlawan dengannya.
Ada dua nama disebut-sebut mahu berlawan dengan Rafizi bagi mengisi kekosongan jawatan yang ditinggalkan Azmin Ali itu – Saifuddin Nasution Ismail, Setiausaha Agung PKR sekarang dan Farhash Wafa Salvador, bekas Setiausaha Politik Anwar Ibrahim.
Namun demikian, beberapa maklumat menyebut Farhash tidak akan bertanding jawatan itu kerana lebih selesa memberi laluan kepada Saifuddin, selain ingin memberi tumpuan menumbangkan Menteri Besar Selangor, Amiruddin Shari bagi jawatan Ketua Cabang Gombak.
Meski pun Saifuddin disedari telah menunjukkan kecenderungan dan keghairahan yang begitu ketara ingin bertanding jawatan Timbalan Presiden dengan mula mempromosikan dirinya sendiri melalui segmen “Arkib Keadilan” dalam media sosialnya serta turut menyindir-nyindir Rafizi, pengumuman rasmi untuk bertanding belum lagi dibuatnya.
Ada maklumat memaklumkan, beliau akan membuat pengumuman berkenaan sebelum bermulanya Ramadan Ahad ini atau pada minggu pertama bulan puasa nanti.
Sama ada mahu bertanding atau tidak, ia adalah hak serta pilihan Saifuddin menentukannya, apa lagi dalam PKR yang mottonya Lawan Tetap Lawan, barangkali menyertai pertandingan itu suatu keseronokan buat sesetengah orang.
Tetapi, dalam konteks bertanding jawatan nombor dua dalam PKR dan kedudukan parti itu serta PH yang keadaannya kini difahami semua, memilih untuk menyertai persaingan tidak harus bersandarkan asas keseronokan semata-mata atau dengan mengungkit nostalgia silam.
Hasrat untuk bertanding semestinya disertai dengan tawaran untuk masa depan kerana itulah nilai serta erti kita menawarkan diri sebagai pemimpin.
Berbeza dengan Rafizi, sebaik mengumumkan bertanding, beliau telah menjelaskan matlamat serta tujuannya dan kemudian memperkenalkan Ayuh Malaysia sebagai gerakan untuk merangsang minat rakyat, khususnya pengundi atas pagar terhadap pilihan raya, adalah jelas fokusnya tidak tersasar.
Lantaran itu, tidak menghairankan mengapa wujud keterujaan terhadap kembalinya semula beliau ke dalam kancah politik.
Lebih menarik, malah ia sudah pun dilakukannya iaitu Rafizi berjanji untuk menjawab segala “sembang kencang dan pakar semua benda” yang ditunjukkan Najib dalam media sosial sejak tiada kuasa dengan hujah serta fakta agar rakyat tidak terus terkeliru dan dikelirukan.
Hakikatnya, memang itulah kelemahan PKR dan PH sejak dua tiga tahun kebelakangan ini sehingga Najib dengan mudah mempopularkan dirinya, meski beliau adalah seorang yang sudah dijatuhi bersalah oleh mahkamah.
Bermakna, dengan apa yang diperlihatkan Rafizi sejak mengumumkan kembali aktif ini, beliau telah menampakkan dirinya sebagai nilai tambah dan permata harapan yang berharga kepada PKR dan juga PH.
Selain kembalinya beliau bersama Nurul Izzah Anwar yang turut menyemarakkan semula angin perubahan, adalah dipercayai Rafizi tidak akan berhenti setakat gerakan Ayuh Malaysia saja bagi mendepani PRU15 akan datang dan fasa-fasa perjuangan yang seterusnya.
Bayangkan bagaimana angin perubahan akan melanda negara ini jika selepas ini dengan jawatan Timbalan Presiden PKR dalam tangannya, selain bersama beberapa pendekatan baru yang akan diambilnya, beliau juga akan turun berceramah ke seluruh negara dan membuat beberapa pendedahan atau skandal dalam kerajaan sebagaimana dilakukannya sebelum PRU14 dahulu?
Apa yang ditampilkan Rafizi sekarang – tanpa keraguan – memberi lebih memberi harapan kepada PKR, PH dan Anwar menggapai cita-cita yang dikejar selama ini.
Adakah Saifuddin mampu melakukan sedemikian atau tampil lebih baik daripada Rafizi?
Sebab itu, mahu tidak mahu, Rafizi harus diberi laluan menduduki kerusi Timbalan Presiden dalam pemilihan parti itu Mei ini demi masa depan PKR, PH, Anwar dan agenda perubahan.
Selama ini pun, sebagai Setiausaha Agung, Saifuddin sudah ibarat pemimpin nombor dua di belakang Anwar dalam PKR, tetapi nampaknya parti itu tidak bergerak ke mana-mana, malah Anwar seperti nampak sendirian dalam banyak perkara.
Sementara diakui Saifuddin seorang penceramah yang hebat dengan kemampuan menampilkan bait-bait ayat serta perbendaharaan kata yang memukau, tetapi beliau bukan panglima yang mampu ke depan untuk menggerun, menakut dan memberi kebimbangan kepada lawan.
Jawatan sebagai Setiausaha Agung barangkali sudah cukup sesuai dan cocok buatnya.
Dengan demikian, andai tidak menjadi kesalahan, tidak menyinggung dan tidak juga dianggap suatu jenayah, ingin dicadangkan agar lebih baik Saifuddin menarik diri saja dan tidak bertanding jawatan tersebut.
Lagi pula kata ramai orang yang ditanya, jika beliau bertanding pun, memang menang belum pasti, tetapi kalah sepertinya sudah dalam tangan.
– ShahbudinHusin 31/03/2022.

4.6

8

votes
Article Rating
Kongsikan artikel ini


PENGARAH EKSEKUTIF SAPURA DIBAYAR RM983 JUTA, MANA SUARA NAJIB?

Sejak hilang kuasa dan dijatuhkan hukuman penjara 12 tahun kerana bersalah menyeleweng dana pencen rakyat, Dato’ Seri Najib Tun Razak ghairah cuba bersuara dalam semua perkara kononnya untuk menjadi hero rakyat.
Terbaru, dia mengusulkan supaya Kerajaan Persekutuan campur tangan dengan mengarahkan institusi milik rakyat seperti PETRONAS, Khazanah atau Permodalan Nasional Berhad (“PNB”) untuk menyelamatkan Sapura Energy Berhad (“Sapura”) yang berdepan masalah kewangan.

Apabila saya bersuara bahawa sebarang usaha untuk menyelesaikan kemelut kewangan Sapura tidak boleh melibatkan wang rakyat, seperti biasa Najib menimbulkan isu kerugian wang rakyat (melalui pegangan PNB di dalam Sapura), kehilangan kerja, kerugian vendor dan pinjaman bank kepada Sapura.
Pada dasarnya, sebarang permasalahan kewangan mana-mana syarikat korporat tidak boleh melibatkan wang rakyat kerana ia bakal mewujudkan budaya urus tadbir (“corporate governance”) yang lemah. Sekiranya syarikat-syarikat swasta ada talian hayat (dengan diselamatkan oleh wang rakyat) setiap kali mereka berdepan dengan masalah kewangan, tidak ada insentif dan pertanggungjawaban (“accountability”) untuk syarikat-syarikat swasta menguruskan perniagaan mereka dengan cermat, bijak dan berdaya saing.
Tambah pula, dalam hal ini, beberapa rekod kewangan Sapura sejak sedekad lalu banyak mengundang kontroversi terutamanya berhubung bayaran kepada pengarah-pengarah eksekutifnya (yang juga mewakili beberapa pemegang saham terbesar Sapura).
Rekod kewangan Sapura yang diaudit bagi tahun-tahun kewangan 2009 hingga 2021 menunjukkan pecahan bayaran-bayaran berikut (dibundarkan kepada juta yang terdekat, jika berkenaan):
Selain gaji, bonus dan upah kepada pengarah eksekutif yang mencecah ratusan ribu ringgit setiap hari (2013: RM123,351 sehari, 2014: RM313,422 sehari, 2015: 245,893 sehari, 2016: 250,693 sehari, 2017: RM242,970 sehari, 2018: RM102,321 sehari, 2019: RM35,693 sehari, 2020: RM26,293 sehari dan 2021: RM16,586 sehari), pengarah eksekutif juga dibayar dalam bentuk lain, iaitu:
Sewa tahunan yang dibayar oleh Sapura kepada syarikat yang berkaitan (dimiliki oleh) pengarah eksekutif (dan pemegang saham yang mereka wakili). Sejumlah RM149 juta dibayar sebagai sewa dalam tempoh 2013 hingga 2021.
Yuran harta intelek (IP) sebanyak RM439 juta dalam tempoh 2013 hingga 2021. Saya difahamkan bayaran ini adalah yuran bagi membolehkan Sapura Energy Berhad menggunakan nama “Sapura” yang dilesenkan oleh pemegang saham (yang diwakili pengarah eksekutif).
Dalam tempoh yang sama (2009 hingga 2021), Sapura membayar dividen kepada pemegang-pemegang saham sebanyak RM683 juta.
Analisis kewangan ini (bagi tempoh 2009 hingga 2021) menunjukkan perkara-perkara berikut:
Sapura membayar pengarah eksekutif tertentu (yang mewakili pemegang saham majoriti) sebanyak RM1.1 bilion sedangkan keuntungan yang dipulangkan kepada pemegang saham sebagai dividen hanyalah RM683 juta.
Dari jumlah RM683 juta itu, sekitar 35% dividen dibayar kepada pemegang saham majoriti yang diwakili oleh pengarah eksekutif yang mengetuai Sapura.

Oleh itu, anggaran bayaran keuntungan kepada pemegang saham majoriti (yang diwakili pengarah eksekutif) dalam bentuk gaji, sewa, yuran harta intelek dan dividen adalah sekitar RM1.33 bilion berbanding hanya RM440 juta yang diagihkan kepada pemegang saham lain seperti PNB dan Kumpulan Wang Amanah Persaraan (KWAP).

Nisbah keuntungan yang dikaut oleh pemegang saham terbesar yang diwakili pengarah eksekutif adalah sekitar tiga (3) kali ganda berbanding yang diagihkan kepada pemegang saham lain yang dimiliki rakyat.
Semua ini berlaku semasa Najib menjadi Perdana Menteri dan Menteri Kewangan. Sebagai Perdana Menteri dan Menteri Kewangan, Najib memikul amanah memberi hala tuju dan memastikan institusi dana rakyat seperti PNB dan KWAP mendapat nilai yang terbaik dari pelaburan mereka.
Malangnya,

90% (atau RM983 juta)

dari bayaran RM1,096,717,000 (dalam bentuk gaji, upah, sewa dan yuran harta intelek) kepada pengarah eksekutif yang secara jelas tidak adil kepada PNB dan KWAP

berlaku dalam tempoh Najib menjadi Perdana Menteri dan Menteri Kewangan

iaitu 2009 hingga 2018.
Semasa dia ada kuasa dan pengaruh untuk memastikan ribuan kakitangan Sapura tidak terjejas periuk nasi mereka, untuk memastikan syarikat kecil yang menjadi vendor Sapura mendapat bayaran dan pelaburan rakyat mendapat pulangan yang sewajarnya,

di mana suara Najib ketika itu
?
Saya ingin mengambil peluang ini untuk menunjukkan bagaimana Najib hanya mengambil kesempatan menembak dalam semua isu kononnya untuk menjadi

ter
-paling wira rakyat demi menyelamatkan dirinya yang sudah dijatuhkan hukuman penjara. Hipokrasi Najib ini tidak sewajarnya dibiarkan berterusan dan rakyat harus dibentangkan dengan fakta-fakta untuk menunjukkan hipokrasinya.
Pada masa yang sama, mulai esok saya juga akan membentangkan beberapa kaedah yang boleh dipertimbangkan untuk memastikan Sapura keluar dari kemelut kewangan sekarang dan mengelakkan ribuan kakitangannya kehilangan kerja.
RAFIZI RAMLI
31 Mac 2022.

5

2

votes
Article Rating
Kongsikan artikel ini


NAMPAKNYA KECEWALAH MAHIADDIN….

Bertentangan dengan kenyataan Mukhriz Mahathir bahawa Mahiaddin Md Yasin bertemu ayahnya, Tun Mahathir Mohamad untuk mengajak kedua-dua parti bekerjasama menghadapi PRU15, Pengerusi Pejuang itu sebaliknya mengatakan tujuan Presiden Bersatu itu bertemunya adalah untuk meminta sokongan menjadi Perdana Menteri sekali lagi.
Pengesahan Tun Mahathir itu bertepatan dengan apa yang ditulis dalam blog ni pada 29 Mac lalu yang mendedahkan pertemuan tersebut ialah bagi Mahiaddin menjadi Perdana Menteri sekali lagi sebelum PRU15 dilangsungkan.
Asas utama Mahiaddin melakukannya ialah berikutan keputusan dua PRN di Melaka dan Johor yang memperlihatkan Bersatu kalah teruk kepada UMNO dan BN.
Tidak sebagaimana PRN Sabah sebelum itu yang menunjukkan Bersatu mencapai keputusan lebih baik, kekalahan di Melaka dan Johor adalah kerana jawatan Perdana Menteri sudah berpindah tangan kepada UMNO.
Lantaran itu dan kerana tidak sedia kalah dalam PRU15 akan datang, maka Mahiaddin merasakan hanya dengan merampas semula jawatan Perdana Menteri sajalah yang dapat menyelamatkan masa depan Bersatu.
Ternampak idea Mahiaddin itu bukan saja untuk menyelamatkan masa depan Bersatu, tetapi juga masa depan parti-parti pembangkang yang lain.
Dengan sebab itulah, lalu beliau sanggup menebalkan muka bertemu Tun Mahathir yang pernah ditikam sebelum ini melalui Langkah Sheraton bagi mencapai tujuan dan hasratnya itu.
Bagaimanapun, respon Tun Mahathir untuk memberi sokongan kepada Mahiaddin kembali semula menjadi Perdana Menteri itu nampaknya langsung tidak memberangsangkan.
Mahathir berkata beliau tidak tahu mengapa Mahiaddin datang meminta sokongannya.
“Dia nak saya sokong dia dalam usaha untuk jadi Perdana Menteri sekali lagi,” katanya.
Mahahir berkata, meskipun Pejuang belum membuat sebarang keputusan berhubung perkara itu, tetapi membayangkan yang beliau sama sekali tidak bersetuju dengannya.
“Saya tak tahu nak kata apa (kepada Mahiaddin).
“Saya tak jadi Perdana Menteri sebab Mahiaddin. Dia tikam belakang saya. Sekarang orang yang dia tikam belakang itu tak mati lagi,” tambah beliau.
Mahathir seterusnya menegaskan prestasi Mahiaddin sebagai Perdana Menteri sebelum ini tidak begitu baik dan tidak layak untuk mendapat sokongan daripadanya.
“Semasa dia jadi Perdana Menteri, ramai orang tak puas hati dengan kepimpinannya.
“Dia bukan Perdana Menteri yang baik.
“Jika dia lakukan perkara yang bagus untuk negara, saya percaya saya tak sokong pun dia boleh menang.
“Kami tidak akan menyokong Perdana Menteri yang ada banyak kegagalan sama seperti Najib,” tegas Tun Mahathir.
Alamak….pedihnya ayat Tun Mahathir!!
Nampaknya kecewalah Mahiaddin…
(ShahbudinHusin 01/04/2022)

4.7

3

votes
Article Rating
Kongsikan artikel ini


MAHIADDIN KHIANATI ISMAIL SABRI MELALUI CUBAANNYA INGIN JADI PM SEKALI LAGI, BERSARA JAUH LEBIH BAIK BAGINYA

Secara umumnya, ramai yang berasa loya dan bagaikan tidak percaya dengan usaha terbaru Mahiaddin Md Yasin yang dikatakan mahu kembali menjadi Perdana Menteri buat kali kedua.
Ini berikutan, selama 18 bulan memegang jawatan Perdana Menteri sebelum ini, beliau dikategorikan sebagai Perdana Menteri yang gagal dan langsung tidak berjaya.
Perlbagai rungutan, malah kemarahan rakyat kedengaran di sana sini sepanjang beliau memegang kuasa.
Sudah tentu amat pelik, seorang yang tidak berjaya dan gagal, tapi masih ada hati mahu memegang kuasa sekali lagi.
Seorang bekas Ahli Parlimen dengan separuh marah mencebik….gila ke?
Realitinya, apa yang mampu dilakukan Mahiaddin jika ditakdirkan jadi Perdana Menteri buat kali kedua nanti?
Adakah beliau mahu mengulangi kegagalannya sekali lagi?
Mereka yang lain berkata, tiada perasaan malukah dalam diri Mahiaddin sekarang ini?
Bagi tujuan mengejar impiannya itu, Mahiaddin dilaporkan telah bertemu Pengerusi Pejuang, Tun Mahathir Mohamad dan Pengerusi PH, Anwar Ibrahim serta menghubungi Presiden Warisan, Shafie Apdal untuk mendapatkan sokongan.
Bagaimanapun difahamkan ketiga-tiga pemimpin yang ditemuinya itu menolak untuk memberi sokongan kepada Mahiaddin.
Tak ke lagi malu jadinya apabila semua mereka yang ditemuinya telah menolak hasratnya itu?
Tambahan lagi, ketiga-tiga pemimpin itu turut sama berhasrat mahu jadi Perdana Menteri juga, termasuk Tun Mahathir yang pasti tidak melepaskan peluang, jika ada sokongan untuk jadi Perdana Menteri lagi buat kali yang ketiga.
Jadi, buat apa mereka memberi sokongan kepada Mahiaddin?
Begitu pun, apa yang nyata, di sebalik keghairahan Mahiaddin mahu jadi Perdana Menteri sekali lagi itu, beliau sebenarnya sedang mengkhianati Ismail Sabri Yaakob, Perdana Menteri sedia ada.
Bukankah Ismail Sabri berjaya jadi Perdana Menteri dengan sokongan beliau dan namanya sebagai Perdana Menteri juga dicalonkan oleh Bersatu dan juga PN?
Lebih daripada itu, selain PN merupakan parti yang sedang bersama-sama membentuk kerajaan, Mahiaddin sendiri dengan jawatan Pengerusi Majlis Pemulihan Negara bertaraf menteri yang disandangnya juga adalah atas lantikan Ismail Sabri.
Kenapa sekarang Ismail Sabri mahu dijatuhkan pula dan tidakkah cubaan Mahiaddin ingin kembali berkuasa itu suatu pengkhianatan secara terang-terangan?
Ehhh…Mahiaddin, berapa kali mahu bersikap khianat?
Lalu, apa yang sebaik dan sepatutnya beliau lakukan sekarang?
Sebenarnya, yang paling wajar Mahiaddin lakukan sekarang ialah segera bersara dan berundur terus daripada politik.
Memang pedih dalam hati kerana terpaksa berundur ketika parti sedang menuju kemerosotan dan kekalahan, bahkan mungkin akan membuatkan Bersatu berkubur terus selepas PRU15 nanti, tetapi untuk kesedaran Mahiaddin, itulah harga sebuah pengkhianatan yang harus dibayarnya.
– ShahbudinHusin 02/04/2022.

3.8

6

votes
Article Rating
Kongsikan artikel ini


BERANIKAH NAJIB BERDEBAT DENGAN RAFIZI?

Sebagaimana diumumkan Rafizi Ramli sebelum ini, bersama kembalinya semula ke kancah politik, beliau turut berhasrat menyasarkan Najib Razak yang dianggapnya banyak mengelirukan rakyat sejak kehilangan kuasa pada PRU14 lalu sebagai matlamat perjuangannya.
Katanya, tindakan Najib meraih populariti dengan mengelirukan rakyat perlu disanggah dengan fakta dan angka bagi membuktikan apa yang dilakukan sejak hilang kuasa adalah hipokrasi semata-mata.
Sehingga ini, Rafizi dan Najib sudah berbalas kenyataan melalui media sosial berkaitan kemelut yang dihadapi syarikat Sapura Energy dan kaedah penyelesaiannya.
Dalam wawancara dengan sebuah portal berita malam tadi, Rafizi tanpa ragu-ragu menyatakaan kesediannya berdebat dengan bekas Perdana Menteri yang telah dihukum bersalah oleh mahkamah itu.
https://shahbudindotcom.net/wp-content/uploads/2022/04/1a43caad-1a64-4181-ae11-a99473443e45.mp4
“Saya setuju, tapi saya yakin Najib takkan setuju.
“Sebab masuk dalam mahkamah pun, semua dia tak jawab tak tahu,” tambah Rafizi lagi.
Alamakk…macam mana ni Bossku?
Janganlah bagi malu dan akhirnya benar-benar tak setuju nak berdebat dengan Rafizi.
Orang Bugis kan mesti berani?
Lagi pun, bukankah Rafizi dah setuju tu, malah setujunya beliau itu seperti suatu cabaran sebenarnya?
Malulah kalau takut berdebat dengan Rafizi…malu apa Bossku?
Dalam FB, nampak bukan main hebat dan seolah-olah tahu semua perkara, takkan takut untuk berhujah secara bersemuka.
Atau Najib nak buat permohonan khas dalam debat itu nanti beliau mesti dibenarkan membawa semua admin FBnya dan mereka mesti duduk di sebelahnya?
Ada berapa ramai sebenarnya admin FB Najib?
Lima orang? Sepuluh orang?
– ShahbudinHusin 02/04/2022.

5

4

votes
Article Rating
Kongsikan artikel ini


NAJIB SUDAH TAK RELEVAN, HANYA 4% MAHUNYA KEMBALI BERBANDING 21% SOKONG ISMAIL SABRI

Meskipun populariti bekas Perdana Menteri, Datuk Seri Najib Tun Razak dilihat meningkat kebelakangan ini namun, hanya empat peratus pengundi mahu beliau kembali menerajui negara.
Maklumat itu dikongsi Naib Presiden Parti Keadilan Rakyat (PKR), Rafizi Ramli yang mendakwa, data berkenaan merupakan dapatan kajian yang dilakukan pada akhir Februari lepas.
Bahkan, dakwa Rafizi, Ahli Parlimen Pekan itu merupakan pilihan terakhir selepas lima tokoh politik lain termasuk seorang lagi bekas Perdana Menteri, Tun Dr Mahathir Mohamad.
Empat nama yang lain ialah Presiden Parti Pribumi Bersatu Malaysia (Bersatu), Tan Sri Muhyiddin Yassin; Presiden UMNO, Datuk Seri Ahmad Zahid Hamidi; Presiden PKR, Datuk Seri Anwar Ibrahim dan Perdana Menteri, Datuk Seri Ismail Sabri Yaakob.
“Walaupun dia (Najib) cukup perasan (Najib) dia cukup popular tapi 4 peratus sahaja pengundi yang rasa nak Najib kembali.
“Datuk Seri Ismail Sabri merupakan individu paling tinggi menerima undian iaitu sebanyak 21 peratus,” kata Rafizi dalam temubual bersama SkopMG.
Menurut Rafizi lagi, kajian tersebut melibatkan 2,500 responden dan diadakan pada setiap bulan.
Rafizi turut mendakwa, keputusan 60 peratus responden menolak nama-nama besar tokoh politik itu, menunjukkan pengundi mahu pembaharuan di dalam kepimpinan negara.
Berdasarkan dapatan kajian itu juga, Rafizi berpendapat, proses peralihan generasi dari aspek politik negara akan mengambil masa yang panjang.
“Ini kerana kita mewarisi sistem politik satu parti selama 60 tahun lebih.
“Corak dan proses menjadi Perdana Menteri telah dipengaruhi sekian lama oleh hierarki dalam UMNO,” ujarnya.
Perang mulut antara Najib dan Rafizi semakin panas sejak kebelakangan ini terutamanya selepas bekas Ahli Parlimen Pandan itu mengumumkan untuk kembali dalam arena politik negara.
Keadaan semakin hangat apabila kedua-duanya mula berbicara perihal situasi semasa melanda Sapura Energy Bhd(SEB).
Sumber –
https://www.google.com/amp/s/www.astroawani.com/berita-malaysia/hanya-4-peratus-mahu-najib-kembali-jadi-pm-21-peratus-pilih-ismail-sabri-rafizi-354998%3Famp%3D1

3

2

votes
Article Rating
Kongsikan artikel ini


PERUTUSAN RAMADAN ANWAR IBRAHIM

Telah hadir kepada kita bulan yang penuh keberkatan, bulan yang padanya al-Qur’an al-Majid diturunkan. Saya mengucapkan selamat menyambut Ramadan al-Mubarak buat seluruh umat Islam.
Sudah tentu Ramadan pada tahun ini akan lebih dirasai tatkala tatacara solat berjemaah kita beransur-ansur kembali kepada keadaan sediakala. Waima demikian, nasihat saya buat semua adalah agar kita sentiasa kekal berwaspada dan menjaga kebersihan untuk mengelakkan penularan virus ini semasa beribadat.
Matlamat akhir ibadah puasa telah dinyatakan dengan jelas dalam firman Allah SWT pada penghujung ayat 183 surah al-Baqarah: “la‘allakum tattaqun,” agar kamu mencapai darjat taqwa. Ketaqwaan ini diibaratkan oleh Ubay bin Ka‘ab sebagai melewati jalan yang penuh duri, menandakan keadaan seseorang yang berhati-hati.
Walhasil dalam soal hidup bermasyarakat, mengangkat nilai taqwa bererti menegakkan prinsip keadilan dan menggerakkan islah dalam tubuh umat demi menamatkan kezaliman. Ibadah puasa mengajarkan kita bahawa taqwa yang dituju sayugia merangkumi sisi kerohanian dan kemasyarakatan, atau yang diungkapkan oleh sarjana al-Qur’an Abdullah Yusuf Ali sebagai sisi “esoteric” dan “exoteric.”
Syariat yang telah mewajibkan umat ini untuk berlapar pada siang hari, telah mewajibkan mereka untuk bersungkai sehingga terhapuslah rasa lapar itu. Demikian ibrah kemanusiaan yang agung, kerana dalam sebuah negara yang rakyatnya terpaksa mengikat perut lantaran kekurangan wang, adalah menjadi tugas kita selaku jurubicara rakyat untuk melaksanakan dasar yang boleh menghapuskan rasa lapar mereka selaras dengan kehendak syariat.
Sabda Rasulullah SAW: “Tidak tergolong dalam kalangan orang yang beriman mereka yang kenyang sementara jirannya kelaparan.”
Iktibar ini amat bermakna buat seluruh umat manusia. Sungguh, kesan penghayatan Ramadan itu terlalu besar. Sementara kita masih dalam kesempatan yang amat terhad di madrasah tarbiyah ruhiyah Ramadan ini, marilah kita tumpu untuk menyemangati ruh puasa seikhlasnya di samping mempertingkat ibadah solat, tilawah, zikir, iktikaf dan munajat untuk membersihkan jiwa.
Mudah-mudahan ibadah puasa yang bakal kita kerjakan akan diterima Allah SWT sebagai amal soleh.
اللَّهُمَّ سَلِّمْنَا لِرَمَضَانَ، وَسَلِّمْ رَمَضَانَ لَنَا، وَتَسَلَّمْهُ مِنَّا مُتَقَبَّلًا
“Ya Allah, sejahterakanlah kami sehingga datangnya Ramadan, dan sejahterakanlah Ramadan buat kami, dan terimalah ibadah kami pada bulan itu.”
ANWAR IBRAHIM

3.3

4

votes
Article Rating
Kongsikan artikel ini


SELAIN TIUP KEGHAIRAHAN AHLI2 PARTI, RAFIZI JUGA SEMARAKKAN SEMANGAT RAKYAT HALANG NAJIB KEMBALI

Rafizi Ramli baru saja mengumumkan keputusan untuk bertanding jawatan Timbalan Presiden PKR dan masih perlu bekerja keras untuk memastikan kemenangannya dalam pemilihan parti itu pada Mei ini.
Namun, di sebalik baru mengumumkan bertanding dan belum menang itu, beliau sekurang-kurangnya telah memberi dua sumbangan besar setakat ini.
Pertama, kembalinya beliau aktif dan bertanding jawatan nombor dua dalam PKR itu telah berjaya membangkitkan keghairahan ahli-ahi parti terhadap perjuangan masa depan parti itu dan untuk menghadapi PRU15 akan datang.
Dengan PKR dilihat lesu, kalah dalam beberapa PRN serta Anwar Ibrahim keseorangan, kembalinya Rafizi dianggap tepat pada waktunya untuk menyegarkan semula semangat reformasi dan perubahan yang nampak suam-suam kuku sejak dua tiga tahun kebelakangan ini.
Di mana-mana ketika ini dapat dilihat ahli dan penyokong PKR begitu bersemangat, bukan saja untuk memenangkannya sebagai Timbalan Presiden agar lebih efektif membantu parti dan Anwar, malah untuk menghadapi PRU15 akan datang.
Di tambah dengan memperkenalkan Ayuh Malaysia bagi tujuan merangsang lebih ramai pengundi atas pagar keluar mengundi dalam PRU15 nanti, secara jujurnya, PKR dan PH seperti baru diberi suntikan dos penggalak untuk mendepani perjuangan masa depannya.
Kedua, oleh kerana antara tujuan kembalinya Rafizi ialah untuk menangkis segala hujah songsang Najib Razak yang sejak hilang kuasa ini telah memposisikan dirinya sebagai pemimpin serba tahu dan ambil berat semua perkara, sedar tak sedar, melalui beberapa tindakannya menjawab hantaran media sosial bekas Perdana Menteri itu, rakyat Malaysia seolah-olah berjaya dibangunkan daripada tidur yang lena.
Selama ini, disebabkan Najib seumpama “Perdana Menteri FB” dan hampir semua hantarannya tidak ada sesiapa yang menyanggah dengan fakta dan logik yang boleh masuk ke kepala, beliau akhirnya berjaya meraih populariti, termasuk berdamping mengambil langkah populis berdamping rapat dengan mat-mat motor yang semasa beliau Perdana Menteri dulu, tidak pula golongan itu rajin disantuninya.
Melalui apa yang dilakukan Rafizi setakat ini, rakyat kini terbuka mata untuk melihat wajah sebenar Najib, tidak saja kedudukannya yang sudah dijatuhi bersalah, malah peribadi sebenarnya yang selalu menjawab tak tahu di mahkamah, tetapi sembangnya di FB seolah-olah semua perkara dia tahu.
Sekarang ini jelas dapat dilihat, sudah semakin ramai rakyat, khususnya nerizen yang kelihatan secara terbuka menyerang dan menghentam Najib di media kerana mereka kini sedar hipokrasinya yang sebenar.
Kalau sebelum ini jumlah mereka itu tidak seberapa, kini keberanian mereka sudah boleh dilihat dengan ketara.
Hakikatnya, Najib bukan saja perlu ditolak agar tidak kembali semua merangkul kuasa dalam negara berikutan banyak kerosakan telah dilakukannya, malah dalam UMNO pun beliau sebenarnya sudah wajar dibersarakan.
Dengan Ismail Sabri Yaakob yang berusia 62 tahun jadi Perdana Menteri sekarang ini, Najib yang sudah mencecah 70 tahun, atas apa pertimbangan sekali pun, tidak relevan lagi untuk dikembalikan.
Demi masa depannya, UMNO harus diterus dipimpin oleh generasi baru yang lebih muda dan bertenaga tanpa perlu menoleh lagi kepada pemimpin berusia dan tua.
Dalam hal ini, dengan kesedaran yang berjaya dibangkitkan oleh Rafizi untuk menolak Najib itu, UMNO secara umumnya patut berterima kasih kepada bekas Ahli Parlimen Pandan itu.
Jika Najib tidak dihalang dan Rafizi tidak memainkan peranannya, katalah beliau akhirnya berjaya menerajui semula UMNO, bayangkan betapa buruknya wajah parti itu di mata rakyat pada masa depan kerana ia seolah-olah parti yang usang, tidak maju ke depan dan begitu ketandusan pemimpin serta bakat-bakat baru yang berwibawa sehingga pemimpin tua yang ada rekod buruk yang menyebabkan BN hilang kuasa, kemudian pernah dijatuhi hukuman bersalah oleh mahkamah pun mahu dikitar semula.
Selain sumbangan pertama yang hanya terhad untuk manfaat PKR dan PH semata-mata, sumbangan kedua yang diserlahkan Rafizi bersama pengumuman kembali aktifnya semula itu harus kita sedar adalah untuk kebaikan rakyat dan masa depan negara ini.
Dengan itu, sekurangnya-kurangnya kita semua tidak keberatan untuk mendoakan kemenangannya sebagai Timbalan Presiden PKR.
– ShahbudinHusin 04/03/2022.

4

4

votes
Article Rating
Kongsikan artikel ini


SELAKU MENTERI KEWANGAN, NAJIB CUAI JAGA PELABURAN RAKYAT

Selepas saya mendedahkan bagaimana Sapura membayar RM983 juta kepada pengarah eksekutif sepanjang tempoh Dato’ Seri Najib Tun Razak menjadi Perdana Menteri, dia cuba mencuci tangan dengan memberi alasan Perdana Menteri atau Menteri Kewangan tidak ada kuasa dalam urusan syarikat swasta.
Katanya, Sapura hanya menjadi sebuah syarikat berkaitan kerajaan (GLC) pada tahun 2019, oleh itu dia tidak berkuasa untuk campur tangan walaupun keputusan-keputusan Sapura membayar sedemikian rupa kepada pengarah eksekutif merugikan pelaburan PNB sebagai pemegang saham minoriti.
Sebagai Menteri Kewangan ketika itu, berhubung isu kewangan Sapura secara keseluruhannya, Najib mempunyai dua tanggungjawab dan tugasan yang jelas:
1. Pertama – untuk memastikan pasaran modal negara (iaitu pasaran saham) berkembang sihat dan berupaya menarik minat pelaburan dalam dan luar negara, baik dari kalangan pelabur institusi atau pelabur perseorangan.
2. Kedua – untuk memastikan pelaburan PNB di dalam Sapura dan transaksi kewangan Sapura dengan badan korporat lain yang berkepentingan rakyat (seperti bank-bank, PETRONAS dan lain-lain) memberikan nilai pulangan terbaik kepada rakyat.
TUGAS MENGAWAL SELIA PASARAN MODAL
Keupayaan pasaran modal negara (seperti yang dikendalikan Bursa Malaysia) menarik pelabur bergantung kepada kepercayaan pelabur bahawa hak dan kepentingan mereka akan dilindungi. Sebahagian besar pelabur (dari dalam dan luar negara) akan menjadi pemegang saham minoriti dalam syarikat-syarikat di pasaran saham negara.
Sekiranya kerajaan dan badan yang mengawal selia pasaran modal tidak memastikan hak pemegang saham minoriti dijaga, mudahlah syarikat-syarikat mengambil wang dari pelabur awam dan seterusnya membelanjakan wang itu seolah-olah keseluruhan dana itu dari poket mereka (sedangkan hanya ~40% dari pemegang saham majoriti, selebihnya dari pemegang-pemegang saham minoriti).
Untuk memastikan pemegang saham majoriti tidak boleh membelanjakan wang syarikat sehingga berlaku tidak adil kepada pemegang saham minoriti, ada dua peruntukan undang-undang yang digubal, iaitu:
i. Akta Syarikat 2016
ii. Akta Pasaran Modal dan Perkhidmatan 2007
Dalam kedua-dua akta ini, kuasa dan tanggungjawab diperuntukkan khusus kepada Menteri Kewangan untuk memastikan hak pemegang saham minoriti terjaga demi menjamin perkembangan sihat pasaran modal negara.
Selain dari kuasa khusus kepada Menteri Kewangan untuk melindungi hak pemegang saham minoriti, akta-akta ini juga memperuntukkan keadaan-keadaan seorang pemegang saham minoriti dikira telah dianiayai oleh pemegang saham majoriti, contohnya:
– Penyalahgunaan harta syarikat oleh pemegang saham majoriti
– Keuntungan dialihkan dan dibayar kepada pemegang saham majoriti sehingga menidakkan bayaran dividen kepada pemegang saham minoriti
– Kegagalan membayar dividen yang secukupnya kepada pemegang saham minoriti
Dalam isu pembayaran RM983 juta kepada pengarah eksekutif yang mewakili pemegang saham majoriti dalam keadaan kepentingan pemegang saham minoriti terabai, alasan bahawa keputusan-keputusan itu adalah hak syarikat swasta semata-mata adalah alasan kurang cerdik dari Najib.
Sapura bukanlah syarikat swasta biasa, ia adalah syarikat awam yang mengambil wang dari rakyat biasa yang menjadi pemegang saham minoriti. Tindak-tanduknya tertakluk kepada akta-akta tertentu untuk menjaga kepentingan awam yang menjadi pemegang saham minoriti.
Sebagai Menteri Kewangan yang bertanggungjawab mengawal selia pasaran modal dan melindungi hak rakyat biasa yang menjadi pemegang saham minoriti, Najib cuai sehingga menyebabkan sedemikian bayaran kepada pengarah eksekutif sedangkan dia ada kuasa untuk memperbetulkan keadaan di bawah akta-akta tertentu.
AMANAH MENJAGA PELABURAN PNB
Selain dari tugas am sebagai Menteri Kewangan untuk mengawal selia pasaran modal, Najib juga bertanggungjawab memastikan pelaburan PNB di dalam Sapura memberi pulangan terbaik kepada rakyat.
Tanggungjawab itu datang dari dua perspektif:
1. Pertama – sebagai Pengerusi Yayasan Pelaburan Bumiputra yang memiliki PNB. Dia bertanggungjawab memastikan portfolio pelaburan PNB memberi pulangan yang terbaik kepada rakyat.
2. Kedua – sebagai Perdana Menteri dan Menteri Kewangan yang bertanggungjawab memastikan pelaburan GLIC (seperti PNB) dan GLC mengikut Program Transformasi GLC 2005-2015.
Secara khusus, Perkara 3.2.4 dalam Manual Transformasi GLC 2005-2015 menetapkan bahawa GLIC (termasuk PNB) perlu menghantar laporan setiap tiga bulan kepada Jawatankuasa Transformasi GLC (PCG) yang dipengerusikan Najib sendiri untuk menilai portfolio pelaburan mereka.
Ini bermakna, walaupun Sapura bukan dikira GLC semasa Najib menjadi Perdana Menteri dan Menteri Kewangan, dia bertanggungjawab sebagai pemegang amanah PNB untuk membantah sebarang urusan yang merugikan PNB.
Lebih dari itu, kawal selia portfolio pelaburan PNB (termasuk pelaburan bukan majoriti seperti pelaburan di dalam Sapura) tertakluk pula kepada Program Transformasi GLC yang dipengerusikan beliau sendiri.
Najib boleh cuba menipu rakyat dengan alasan-asalan mudah yang diberikan oleh admin media sosialnya, tetapi dia tidak boleh lari dari rekod cuainya yang diketahui dunia.
Sebab itu, gesaan Najib supaya Kerajaan Persekutuan menyelamatkan Sapura menggunakan wang rakyat perlu disanggah untuk menunjukkan wajah sebenarnya Najib kepada pengundi atas pagar.
RAFIZI RAMLI
4 April 2022.

5

6

votes
Article Rating
Kongsikan artikel ini


DEBAT ANWAR – NAJIB, APAKAH IA AKAN JADI KENYATAAN?

Berikutan Najib Razak tiba-tiba jadi berani untuk berdebat, apa lagi untuk berhadapan secara sekaligus dengan Anwar Ibrahim dan Rafizi Ramli, selain ramai jadi hairan, ia juga kini dinanti-nanti sama ada jadi kenyataan atau sebaliknya.
Pada awalnya, dalam wawancara dengan sebuah portal berita, calon Timbalan Presiden PKR itu telah ditanya jika beliau sedia untuk berdebat dengan Najib berhubung isu Sapura Energy yang sebelum itu memperlihatkan kedua-duanya saling berbalas hujah serta kenyataan.
Sebaik Rafizi menyatakan persetujuannya dan ia kemudian disambut oleh Najib yang mengatakan beliau bukan saja setuju berdebat dengan bekas Ahli Parlimen Pandan itu, malah tidak takut jika ada dengan Anwar sekali atau dalam erti kata lain, 2 lawan 1.
Dengan keberanian Najib itu, Rafizi lantas memaklumkan bahawa beliau akan menyampaikan perkara itu kepada Anwar.
Tanpa banyak soal, tidak lama kemudian dan rasanya belum pun sempat Rafizi menyampaikan perkara itu kepada Anwar, Presiden PKR itu dengan pantas menyatakan kesediaan berdebat berikutan cabaran oleh Najib itu.
Mungkin sudah terperangkap dan tiada lagi pilihan, Najib pun akhirnya setuju menyambut persetujuan Anwar itu, sambil meminta pihak Anwar atau Rafizi berhubung dengan pembantunya untuk menentukan tarikh dan waktu serta kemungkinan majlis debat itu dilakukan secara live.
Bagi Anwar dan Rafizi yang memang biasa berdebat sejak zaman sekolah, kesediaan Najib itu tentu saja umpama pucuk dicita ulam mendatang.
Berbeza dengan Najib, beliau bukan saja tiada rekod atau sejarah pernah berdebat, malah beberapa kali sebelum ini dicabar oleh Anwar, tidak pernah sekali pun beliau berani menyahutnya, walau ketika itu beliau berjawatan sebagai Perdana Menteri.
Selain itu, Najib itu punya rekod “tak berani keluar rumah” dalam program Nothing To Hide yang sepatutnya mempertemukan beliau dengan Tun Mahathir Mohamad sebelum PRU14 dahulu.
Dalam rekodnya sebagai Perdana Menteri, di samping tidak pernah berani menyahut cabaran berdebat, beliau hanya dilihat gemar bercakap secara sehala saja.
Malah ketika sedang berkuasa dahulu juga, wujud sekatan kepada agensi berita tertentu dalam menghadiri sidang akhbar yang diadakannya, contohnya selepas mesyuarat MT atau Perhimpunan Agung UMNO.
Dengan itu, bagi kebanyakan orang, keberanian Najib yang tiba-tiba ini tentu saja amat menghairankan.
Kenapa dulu tak berani dan sekarang jadi berani?
Pil berani apa yang sudah ditelannya, kata beberapa orang yang ditanya reaksi mereka.
Begitu pun, secara umumnya, masih ramai yang tidak percaya debat Najib dan Anwar + Rafizi ini akan menjadi kenyataan akhirnya.
Kata mereka, di laman FB memang Najib nampak berani dan seolah-olah tahu semua perkara, tetapi semua tulisannya itu bukan dilakukan olehnya.
Sebaliknya ia adalah tulisan oleh beberapa admin FB yang dibayar gaji iaitu mereka itu bekerja dengannya.
Najib yang sebenar, tambah mereka lagi, ialah ketika ia hadir di mahkamah di mana banyak soalan yang ditanya hanya dijawabnya dengan perkataan “tak tahu” saja.
Malaysiakini pernah melaporkan, sepanjang perbicaraan berkaitan SRC International misalnya, Najib telah memberi jawapan “tak tahu” sebanyak 46 kali.
Dalam sebuah interbiu dengan TV antarabangsa pula, Najib pernah “koyak” berikutan panas hati dengan soalan yang ditanya penyampai wanita, lalu bangun dan meninggalkan program.
Itu baru wawancara, belum lagi debat.
Dengan itu, boleh percaya ke Najib benar-benar berani berdebat dengan Anwar, tambah lagi jika 2 lawan 1 di mana ada Rafizi sekali?
Tidak mustahilkah nanti macam-macam helah atau alasan sengaja diwujudkan supaya debat itu tidak menjadi kenyataan?
Atau mungkinkan Najib akan membuat permohonan khas agar dalam debat itu nanti, lima atau enam admin FBnya sentiasa dibenarkan duduk di kiri kanannya untuk membantunya?
ShahbudinHusin 05/04/2022.

3.7

7

votes
Article Rating
Kongsikan artikel ini


PH KOMITED SOKONG PENUH RUU LOMPAT PARTI

Pakatan Harapan Beri Komitmen Penuh Untuk Luluskan RUU Pindaan Perlembagaan Persekutuan (Anti Lompat Parti)
Pimpinan utama Pakatan Harapan telah mengadakan satu pertemuan bersama Perdana Menteri pagi ini bagi mendapatkan penjelasan berhubung status pembentangan Rang Undang-Undang Pindaan Perlembagaan Persekutuan (Anti Lompat Parti) yang dijadualkan pada 11 April 2022.
Perdana Menteri telah memberi komitmen bahawa tidak ada perubahan kepada notis mesyuarat persidangan khas Dewan Rakyat yang dijadualkan pada 11 April 2022 sepertimana yang telah diedarkan kepada Ahli-Ahli Parlimen.
Majlis Presiden Pakatan Harapan memberi komitmen penuh bahawa kesemua Ahli Parlimen Pakatan Harapan akan memberi sokongan bagi tujuan meluluskan Pindaan Perlembagaan ini.
Ketua Pembangkang juga telah membangkitkan isu MySejahtera yang dimiliki sebuah syarikat negara asing. Isu ini perlu diberi penjelasan penuh kepada Dewan Rakyat.
Anwar Ibrahim
Parti Keadilan Rakyat (KEADILAN)
Hj Mohamad Sabu
Parti Amanah Negara (AMANAH)
Anthony Loke
Parti Tindakan Demokratik (DAP)
Madius Tangau Pertubuhan Kinabalu Progresif Bersatu (UPKO)

5

1

vote
Article Rating
Kongsikan artikel ini


JIKA KERAJAAN DIJATUHKAN LAGI, LEBIH DIHARAP AGONG ISYTIHAR MAGERAN SEHINGGA PRU15 DIADAKAN

Berikutan Mahiaddin Md Yasin tidak lagi menyembunyikan hasratnya untuk kembali jadi Perdana Menteri sebagaimana disahkan oleh Tun Mahathir Mohamad dalam pertemuan kedua-dua mereka, di sisi lain ia adalah ancaman secara langsung kepada kedudukan kerajaan yang ada sekarang.
Selain Tun Mahathir selaku Pengerusi Pejuang, turut ditemui Mahiaddin ialah Pengerusi PH, Anwar Ibrahim dan juga Presiden Warisan Shafie Apdal yang dihubungi melalui telefon.
Walaupun setakat ini semuanya nampak menolak hasrat Mahiaddin itu, tetapi tidak mustahil ia akhirnya menjurus ke arah menggerakkan hati Presiden Bersatu itu untuk bertindak menarik sokongan terhadap kerajaan.
Motifnya tidak lain ialah agar Ismail Sabri jatuh sebagai Perdana Menteri yang akhirnya akan memaksa pemilihan Perdana Menteri baru dibuat sebagaimana sebelum ini, seterusnya membuka ruang kepada impian Mahiaddin itu menjadi kenyataan.
Dalam keadaan sekarang, jika tindakan menarik sokongan dibuat, mengadakan PRU dilihat sama sekali tidak sesuai kerana rakyat belum selesa dan bersedia, malah kebimbangan terhadap ancaman Covid19 sentiasa ada di mana-mana.
Peratusan keluar mengundi yang rendah di Melaka dan Johor adalah gambaran jelas keadaan itu.
Maka, menyerahkan kepada Agong untuk memilih Perdana Menteri baru adalah harapan mereka yang berhasrat menjatuhkan kerajaan itu.
Lebih-lebih bagi Mahiaddin dan Bersatu, hanya dengan berjaya mendakap kembali jawatan Perdana Menteri sajalah dilihat sebagai satu-satunya pilihan untuk mendapat kembali nyawa menghadapi PRU15 nanti.
Sebagai imbasan, sejak PRU 2018, negara telah menyaksikan tiga Perdana Menteri bertukar tangan berikutan keghairahan politik jatuh-menjatuh yang tidak berkesudahan.
Perlukah, jika Ismail Sabri dan kerajaan dijatuhkan kali ini, Perdana Menteri baru dilantik sekali lagi?
Jika kita tentu pandangan pelbagai lapisan rakyat, tak kira orang kampung, komuniti perniagaan, profesional atau kelas pertengahan, secara umumnya mereka tidak mahu lagi melihat berlakunya kemelut dan pertukaran Perdana Menteri sebelum tibanya detik PRU15.
Bagi mereka, biarlah penentuan mandat rakyat dan perebutan kuasa untuk menjadi Perdana Menteri itu dibuat ketika pengundian PRU15, itu pun tarikhnya yang sesuai bukanlah sekarang.
Sekarang masih di fasa awal endemik dan semua orang lebih memikirkan soal kehidupan dan bagaimana untuk mengisi semula poket yang sudah kering dan berlubang-lubang.
Tetapi, jika menjatuhkan kerajaan juga yang akhirnya menjadi pilihan para politikus yang rakus dan tamak itu, apalah daya rakyat untuk membantahnya.
Selain mengharapkan tiada PRU diadakan dalam waktu terdekat ini, harapan mereka juga ialah agar Agong tidak sama sekali melayan sebarang cubaan untuk menukar Perdana Menteri.
Kali ini, setelah tiga kali bertukar Perdana Menteri dalam waktu tidak sampai satu penggal setelah membuang undi, letihlah melihat drama yang sama berulang lagi.
Harapan terbesar rakyat kali ini lebih baik Agong mengisytiharkan Mageran saja bagi negara dalam tempoh tertentu, mungkin enam bulan dan mungkin setahun, sehinggalah waktu yang sesuai untuk PRU diadakan.
Berdepan dengan kerakusan politikus yang tiada kesudahan dan tidak pun apa yang dilakukan itu dapat menjanjikan kesejahteraan untuk kehidupan rakyat, melainkan demi kepentingan diri sendiri mereka semata-mata, bernaung di bawah payung Agong selaku Ketua Negara lebih daripada memadai untuk meneruskan kehidupan daripada membiarkan negara ini dikacau-bilaukan oleh perebutan kuasa yang tiada titik noktahnya.
Lagi pun, melalui kerajaan baru dan Perdana Menteri baru itu, lebih-lebih lagi jika sosok yang pernah gagal sebelum ini diberi kuasa semula, bukan saja keadaan tidak menjadi lebih baik, keamanan dan kestabilan negara juga tidak mungkin wujud. –
ShahbudinHusin 06/04/2022.

3.7

3

votes
Article Rating
Kongsikan artikel ini


SIDANG KHAS PARLIMEN 11 APRIL INI BUKTI MOU TELAH MEMBERI HASIL

Ahli-Ahli Dewan Rakyat telah menerima surat bertarikh 25 Mac 2022 dari Setiausaha Dewan Rakyat, Dr. Nizam Mydin Bin Bacha Mydin bahawa Mesyuarat Khas Dewan Rakyat akan diadakan pada 11 April 2022.
Untuk apa sidang khas itu diadakan?
“Urusan-urusan yang akan dibawa untuk Mesyuarat Khas tersebut adalah Rang Undang-undang Perlembagaan Persekutuan (Pindaan)2022 berkait anti lompat parti dan pengehadan tempoh jawatan Perdana Menteri.” Demikianlah antara lain kandungan surat Setiausaha Dewan Rakyat tersebut.
Apa makna ini semua dari segi politik?
Ini bermakna Memorandum Persefahaman antara Kerajaan Persekutuan dengan Pakatan Harapan (PH), ringkasnya MoU memberi hasil dan menfaatnya.
Kalau tak ada MoU tersebut, mungkin tak adalah sidang khas Parlimen untuk membincangkan dua perkara penting sehingga perlu dipinda Perlembagaan Persekutuan.
PH tidaklah boleh mendabik dada ini kejayaannya sahaja. Kalau sidang khas parlimen pada 11 April ini berlangsung, maka Perdana Menteri Ismail Sabri Yaakob juga wajar diberi pengharagaan. Kenapa saya berkata begitu?
Jika RUU Perlembagaan Persekutuan (Pindaan)2022 berkait anti lomapt parti dan pengehadan jawatan Perdana Menteri dapat dibentangkan di Parlimen, ia bermakna Perdana Menteri telah berjaya mendapat persetujuan Jemaah Menteri pimpinannya. Tanpa persetujuan Jemaah Menteri tidak mungkin suatu RUU boleh dibentang di Parlimen.
Adakah mungkin ada usaha sesetengah pihak untuk menggagalkan sidang khas Parlimen pada 11 April itu nanti?
Dalam politik, segalanya mungkin berlaku, apatah lagi sidang khas 11 April nanti amat berkait soal politik kerana ia berkait isu “katak lompat” atau ahli parlimen melompat ke parti lain.
Selain itu soal Perdana Menteri tidak boleh jadi Perdana Menteri melebihi 10 tahun akan dibahas dan diputuskan juga. Malaysia dalam sejarahnya selama 65 tahun pernah menyaksikan Perdana Menteri keempat berkuasa selama 22 tahun sebagai Perdana Menteri. Ini semua tentu soal politik.
Adakah mana-mana parti politik yang tidak setuju atau secara lembut dikatakan tidak selesa dengan undang-undang anti-lompat parti itu?
Dari apa yang tersiar di media arus perdana dan media sosial, Umno dan Barisan Nasional menyokong Undang-undang anti lompat parti. Kenapa? Umno/BN amat terkesan dengan 15 orang ahli parlimennya melompat ke parti Bersatu ketika Bersatu di dalam Kerajaan PH selepas PRU-14, tahun 2018. Bagaimana pula dengan Pakatan Harapan?
Parti-parti dalam gabungan PH sudah tentu akan menyokong sepenuhnya RUU Undang-undang Perlembagaan Persekutuan (Pindaan) 2022 berkait anti lompat parti. Malah majlis Presiden PH pernah mengeluarkan kenyataan bahawa MoU akan ditamatkan segera jika Kerajaan Persekutuan gagal membentangkan Undang-undang anti-lompat parti di Parlimen.
Dengar khabar, Parti Pejuang yang ada empat orang ahli Parlimen juga akan menyokong Undang-Unndang anti-lompat parti. Begitu juga dengan Warisan.
Malahan jika Kerajaan Ismail Sabri buat U-turn dengan membatalkan sidang khas Parlimen 11 April akan datang, ia akan memberi peluru kepada Parti Warisan untuk menempelak PH. Pakatan Harapan akan ditertawakan oleh saingannya di blok pembangkang (seperti Warisan, Pejuang dan Muda) kerana PH kelihatan berjaya ditipu hidup-hidup oleh Ismail Sabri Yaakob. Tetapi adakah Ahli Parlimen Bera sanggup korbankan nama baik dan rekodnya sebagai Perdana Menteri dan sanggup dituduh oleh rakyat nanti sebagai Perdana Menteri yang penakut dan mungkir janji dengan MoU?
Jadi siapa yang sebenarnya tidak selesa dengan Undang-undang anti-lompat parti ini? Pada pandangan dan hemat saya dan setelah mendengar khabar-khabar tidak rasmi dan tidak sahih, atau dengar khabar atau hearsay, nampaknya Parti Bersatu pimpinan Muhyidddin Yassin yang tidak setuju dengan Undang-undang anti-lompat parti. Kita pun faham mengapa Parti Bersatu tidak suka Undang-undang anti-lompat parti ini.
Kita lihat sejarah. Dalam pilihanraya umum 2018 lalu, Bersatu hanya ada 13 orang ahli parlimen sahaja seluruh negara hasil pilihan rakyat. Pengerusi Bersatu waktu itu, Tun Dr Mahathir Mohamad diangkat menjadi Perdana Menteri atas persetujuan gabungan Pakatan Harapan yang menang majoriti.
Selepas langkah Sheraton pada Februari 2020, Muhyiddin Yassin berjaya menjadi Perdana Menteri kelapan adalah kerana Parti Bersatu yang beliau pimpin ada 15 ahli parlimen Umno yang melompat ke Bersatu. Kemudian ada 10 ahli parlimen dari Parti Keadilan yang digelar “kumpulan Kartel” telah meninggalkan Parti Keadilan dan melompat ke Bersatu. Ertinya dengan adanya ahli-ahli parlimen yang melompat parti itulah membolehkan kerajaan Perikatan Nasional (PN) dibentuk dan Muhyiddin menjadi Perdana Menteri.
Berbalik kepada sidang khas 11 April ini nanti, adakah cukup bilang untuk kelulusan dengan majoriti dua pertiga di Dewan Rakyat untuk meluluskan Rang Undang-undang anti-lompat parti itu?
Seramai 148 undi ahli parlimen menyokong di Dewan Rakyat diperlukan untuk Rang Undang-undang tersebut diluluskan.PH telah komited untuk memberi sokongan 100 peratus. Jika ada ahli-ahli parlimen PH yang ingkar akan dianggap melakukan kesalahan melanggar arahan parti dan mungkin disusuli dengan tindakan disiplin.
Bagaimana jika ada ahli-ahli parlimen dari pihak kerajaan pula yang menentang dalam pengundian? atau berkecuali atau tidak hadir sidang untuk elak dari mengundi?
Adalah tidak molek malah comot kelihatan dan akan memalukan Perdana Menteri Ismail Sabri sekiranya RUU Perlembagaan Persekutuan (Pindaan)2022 diluluskan dengan majoriti dua pertiga hasil dari sokongan padu ahli parlimen PH dan ahli parlimen parti-parti pembangkang lainnya tetapi malangnya di pihak kerajaan ada pula yang menolak dan cuba menggagalkannya.
Jadi bola sekarang di gelanggang Perdana Menteri Ismail Sabri Yaakob untuk memperkemaskan sokongan di pihak kerajaan supaya rakyat melihat MoU antara Kerajaan dan PH adalah sesuatu yang baik dan memberi hasil positif kepada perkembangan politik negara, amalan demokrasi dan mandat rakyat dalam pilihanraya supaya diletakkan di tempat yang dimuliakan.
Sama-samalah kita melihat apa yang akan berlaku pada hari Isnin 11 April nanti.
Hassan Abdul Karim
Ahli Parlimen Pasir Gudang

5

2

votes
Article Rating
Kongsikan artikel ini


“RUU ANTI LOMPAT PARTI – HENDAK SERIBU DAYA, TAK HENDAK SERIBU DALIH”

Apakah muslihat Kerajaan pimpinan Ismail Sabri Yaakob tidak mahu membentangkan Rang Undang-Undang Anti-Lompat Parti (RUU ALP) pada sidang khas Parlimen 11 April 2022 ini?
Jika Pindaan Perlembagaan Persekutuan sahaja yang dibentangkan pada 11 April nanti, ia tidak akan membawa makna apa-apa sekiranya RUU ALP tidak dibentang sama di Parlimen.
Pilihanraya Umum ke-15 akan diadakan dalam masa empat atau lima bulan akan datang.Tanpa ada Akta Anti-Lompat Parti berkuatkuasa maka gejala lompat-melompat parti akan berulang lagi. Yang boleh mencegah kejadian ahli parlimen dari melakukan lompat parti ialah jika ada undang-undang yang keras dan tegas mencegahnya dalam bentuk Akta Anti-Lompat Parti.
Sekadar pindaan Perlembagaan Persekutuan Perkara 10 (c) atau Perkara 48(6) tidak akan menakutkan ahli-ahli parlimen yang oporcunis untuk melompat parti. Mereka hanya akan takut sekiranya ada Akta Anti-Lompat Parti yang sedia untuk bertindak dan berkuatkuasa terhadap mereka.
Kerajaan BN/PN pimpinan Ismail Sabri nampaknya berdolak-dalik. Mereka tidak serius dan tidak ada komitmen ikhlas untuk mencegah gejala lompat-melompat parti. Yang kelihatan jelas bersungguh-sungguh membawa agenda rakyat untuk membanteras perbuatan politik tidak beretika melompat parti ialah Harapan (PH) dan ahli-ahli parlimen pembangkang lainnya.
Sudah dua kali RUU ALP gagal dibentangkan oleh Kerajaan di Parlimen. Pertama gagal pada sidang mesyuarat penggal yang lalu berakhir pada 24 Mac 2022. Kali ini, kali kedua pada sidang khas 11 April juga RUU ALP gagal dibentangkan, walaupun sebelum ini Perdana Menteri Ismail Sabri dan de facto Menteri Undang-Undang Dr Wan Junaidi lantang memukul canang bahawa RUU ALP akan dibentang di Parlimen.
Kegagalan Kerajaan membawa RUU ALP ke Parlimen kali ini walaupun masa yang cukup telah diberikan menunjukkan Perdana Menteri telah gagal memimpin Kabinetnya supaya bersetuju dengannya.
Yang jadi masalah sehingga RUU ALP gagal dibentang di Parlimen pada 11 April ini hanyalah berkisar kepada satu isu sahaja iaitu isu tafsiran apa itu yang dimaksudkan dengan perkataan “lompat”. Soal istilah, soal tafsiran yang jadi masalah besar nampaknya.
Sebenarnya itu alasan sahaja untuk menggagalkan usaha mengwujudkan Akta Anti-Lompat Parti di Malaysia. Kerajaan BN/PN sebenarnya tidak ada keazaman poliitik (political will) untuk membanteras gejala pengkhianatan mandat rakyat dalam bentuk melompat parti.
Alasan mencari tafsiran yang tepat apa yang dimaksudkan oleh istilah “lompat” adalah alasan tidak menasabah yang diada-adakan. Betullah kata bidalan Melayu, “ Hendak seribu daya; tak hendak seribu dalih”.
JIka Kerajaan bersungguh-sungguh komited, maka RUU ALP patut dibentangkan dengan tafsiran “lompat” yang telah dipersetujui oleh Jawatankuasa Pemandu Memorandum Persefahaman antara Kerajaan dengan PH (MoU) yang dipercayai telah diperhalusi oleh Peguam Negara.
Sila bawa RUU ALP itu di Parlimen dengan segala tafsiran yang ada. RUU itu boleh dipinda semasa perbahasan di Parlimen pada peringkat dasar dan juga Jawatankuasa.
Jika RUU ALP ini tidak dibawa ke Parlimen sekarang dan pilihanraya umum berlangsung dalam masa terdekat maka rakyat dan negara akan terlepas satu peluang akan wujudnya satu instrumen undang-undang yang penting untuk mencegah gejala lompat parti.
Tidak ada undang-undang buatan manusia ini yang sempurna seratus peratus dan kalis kesilapan atau kecacatan. Proses semakan, ulangkaji, atau pindaan boleh dilakukan dari semasa ke semasa di Parlimen untuk memperbaiki Akta Anti-Lompat Parti sekiranya ia berjaya digubal sekarang.
Masalah tafsiran apa itu “lompat” boleh diperbaiki, dikemas dan diperhalusi dari semasa ke semasa melalui pindaan akta biasa di Parlimen.Bukanlah sesuatu yang rumit. Yang penting wujudkan segera Akta Anti-Lompat parti sekarang. Bukan esok, Bukan Lusa. Berlengah-lengah itu sebenarnya adalah dalih untuk mengelak undang-undang anti-lompat parti berjaya digubal di negara ini.
Puak-puak di dalam Kerajaan khususnya di kalangan anggota Kabinet tidak mahu blok pembangkang khususnya PH dilihat menang sekiranya RUU ALP berjaya dibawa di Parlimen dan diluluskan. Ada di kalangan mereka di dalam Kerajaan yang ingin membalas dendam atas kekalahan Kerajaan dalam usul berkenaan Akta SOSMA baru-baru ini yang ditentang sepenuhnya oleh ahli parlimen pembangkang. Kali ini di pihak Kerajaan pula ingin melihat RUU ALP digagalkan dari dibawa ke Parlimen. Perbuatan mereka sepertilah “ibu bapa yang membunuh anak sendiri”.
Jadi Harapan (PH) khususnya perlu mengkaji semula tentang komitmennya terhadap MoU. RUU ALP adalah teras dan intipati dalam MoU. Majlis Presiden PH pernah menyatakan kepada umum bahawa jika Kerajaan gagal melaksanakan RUU ALP, maka MoU akan dibatalkan.
Jadi, sekarang adalah “Moment of Truth” kepada Majlis Presiden PH. Adakah mereka masih berpegang dengan pendirian berani mereka itu?
Hassan Abdul Karim
Ahli Parlimen Pasir Gudang
7 April 2022 (Khamis).

4

5

votes
Article Rating
Kongsikan artikel ini


TARIKH SIDANG KHAS KEDUA RUU LOMPAT PARTI PERLU DITETAPKAN 11 APRIL INI

Majlis Presiden Pakatan Harapan mengulangi pendirian tegas kami bahawa meluluskan Rang Undang-Undang Anti Lompat Parti di Parlimen merupakan antara syarat utama di dalam Perjanjian Persefahaman Transformasi dan Kestabilan Politik (MOU).
Amatlah jelas bahawa Pakatan Harapan tidak akan berkompromi dalam perkara ini.
Kita memahami keperluan untuk meminda Perkara 10 Perlembagaan Persekutuan bagi memberi punca kuasa untuk menggubal Akta Anti Lompat Parti.
Justeru, Pakatan Harapan akan menyokong Pindaan Perlembagaan pada sidang khas Parlimen 11 April ini.
Namun, syarat utama ialah draf RUU Anti Lompat Parti perlu disegerakan, dan perkara ini telah ditegaskan Jawatankuasa Pemandu MOU yang telah bermesyuarat semalam.
Ketua Pembangkang juga telah menyampaikan pendirian Pakatan Harapan ini kepada Perdana Menteri semalam.
Oleh itu, kami menggesa Perdana Menteri untuk menyatakan komitmen bahawa RUU Anti Lompat Parti tersebut akan dibentang untuk diluluskan di Parlimen dalam masa terdekat, manakala tarikh Sidang Khas kedua ini perlu ditetapkan dan diumum di Parlimen pada 11 April.
Kami turut menggesa agar Menteri yang bertanggungjawab membentang Pindaan Perlembagaan pada 11hb April turut menyatakan dengan jelas di Parlimen apakah prinsip-prinsip asas RUU Anti Lompat Parti yang bakal dibentang dan diluluskan dalam Sidang Khas kedua nanti.
Pakatan Harapan percaya dengan meluluskan Pindaan Perlembagaan dan RUU Anti Lompat Parti, kepercayaan rakyat terhadap proses pilihanraya dan demokrasi berparlimen akan dapat mula dipulihkan.
DS Anwar Ibrahim
Parti Keadilan
Rakyat (KEADILAN)
Hj Mohamad Sabu
Parti Amanah
Negara (AMANAH)
Anthony Loke
Parti Tindakan
Demokratik (DAP)
DSP Madius Tangau
Pertubuhan
Kinabalu Progresif
Bersatu (UPKO)
8 April 2022.

5

1

vote
Article Rating
Kongsikan artikel ini


KONSPIRASI SONGLAP DANA 1MDB, ROGER NG AKHIRNYA DIDAPATI BERSALAH

Bekas pegawai bank Goldman Sachs, Roger Ng didapati bersalah oleh Mahkamah Amerika Syarikat (AS) kerana melakukan konspirasi menyeleweng ratusan juta dolar daripada syarikat pelaburan 1Malaysia Development Berhad (1MDB).
Keputusan oleh juri di negara berkenaan diumumkan oleh Mahkamah di Brooklyn.
Pihak pendakwa raya mengenakan tuduhan berkonspirasi untuk melanggar undang-undang antirasuah dan pengubahan wang terhadap Ng, yang juga satu-satunya pegawai bank syarikat berkenaan dihadapkan ke mahkamah susulan terbongkarnya skandal kewangan terbesar dalam sejarah.

Beliau didakwa membantu bekas ketuanya, Tim Leissner menggelapkan wang 1MDB, mengubah wang dan merasuah pegawai berkaitan untuk mendapatkan perniagaan untuk Goldman.
Ng, 49, sebelum ini mengaku tidak bersalah atas pertuduhan itu.
Peguamnya mendakwa Leissner, yang mengaku bersalah atas pertuduhan sama pada 2018 dan bersetuju membantu siasatan pendakwa raya, secara salah mengaitkan Ng dengan harapan menerima hukuman lebih ringan.
Bagaimanapun, juri mendapati Ng bersalah bagi dua tuduhan berkonspirasi melanggar Akta Amalan Rasuah Luar Negara (FCPA) dengan merasuah dan memintas kawalan akaun dalaman Goldman, serta satu tuduhan berkonspirasi untuk melaksanakan pengubahan wang.
Pendakwa Raya AS bagi Daerah Timur New York, Breon Peace, menyifatkan keputusan itu sebagai satu kemenangan untuk kedaulatan undang-undang dan rakyat Malaysia.
“Defendan dan kroninya tidak melihat 1MDB sebagai satu entiti yang baik untuk rakyat Malaysia, sebaliknya sebagai sebuah ‘bank’ untuk memperkayakan diri mereka sendiri,” katanya dalam satu kenyataan.

Ketika keputusan itu dibacakan ketua juri, Ng yang memakai sut jaket dan tali leher hitam, tidak menunjukkan emosi, sebaliknya hanya sesekali memandang juri dan mejanya.
Peguam Ng, Marc Agnifilo memandang ke bawah dengan kekecewaan selepas keputusan bersalah bagi pertuduhan pertama dibacakan.
Hakim Daerah AS, Margo Brodie, kemudian mengarahkan Ng dikenakan perintah berkurung sementara menunggu hukuman dijatuhkan, namun tidak mengkategorikan lelaki itu sebagai berisiko melarikan diri.

Perbincangan berhubung keputusan itu bermula sejak Selasa lalu selepas proses perbicaraan berlangsung di mahkamah persekutuan di Brooklyn selama dua bulan.
Agnifilo memaklumkan Ng mungkin akan membuat rayuan terhadap keputusan itu, bergantung pada hasil usul pasca perbicaraan dan hukumannya.

Peguam itu turut bertegas dengan keputusannya sebelum ini yang meyakinkan Ng untuk menolak ekstradisi untuk berdepan perbicaraan, atas alasan lelaki itu memiliki peluang lebih cerah berdepan perbicaraan adil di AS berbanding Malaysia.
“Kes besar sebegini adalah berat dan amat sukar untuk menang,” katanya.
Pendakwa raya sebelum ini memaklumkan Goldman membantu 1MDB meraih AS6.5 bilion (RM27.4 bilion) menerusi tiga jualan bon, namun AS$4.5 bilion (RM18.9 bilion) daripadanya dialihkan kepada pegawai kerajaan, pengurus bank dan sekutunya menerusi rasuah dan sogokan antara 2009 hingga 2015.
Ng adalah yang pertama, dan mungkin satu-satunya individu berdepan perbicaraan di AS akibat skim itu. Pada 2020, Goldman membayar denda hampir AS$3 bilion (RM12.6 bilion), manakala cawangannya di Malaysia bersetuju untuk mengaku bersalah.
Juri mendengar testimoni daripada Leissner selama sembilan hari, yang mengaku memberi sogokan berjumlah AS$35 juta (RM147 juta) kepada Ng, selain mendakwa Ng setuju membuat cerita mengatakan wang itu adalah hasil perniagaan sah antara isteri mereka.
Isteri Ng, Hwee Bin Lim kemudian membuat pengakuan mengatakan perniagaan itu adalah sah, memaklumkan melabur AS$6 juta (RM25 juta) dalam sebuah syarikat China milik keluarga bekas isteri Leissner, Judy Chan, pada pertengahan 2000, dan wang AS$35 juta itu adalah pulangan daripada pelaburan berkenaan.
Sementara itu, ahli perniagaan Malaysia, Jho Low, yang masih dalam buruan dipercayai sebagai dalang utama di sebalik skim itu, dituduh bersama-sama Ng pada 2018. – REUTERS.
Sumber –
https://www.google.com/amp/s/www.bharian.com.my/amp/dunia/amerika/2022/04/943908/kes-1mdb-roger-ng-didapati-bersalah

5

3

votes
Article Rating
Kongsikan artikel ini


HUKUMAN BERSALAH ROGER NG SATU LAGI BUKTI SKANDAL 1MDB BUKAN FATAMORGANA

Berikutan hukuman bersalah yang dijatuhkan oleh sebuah mahkamah di AS terhadap bekas pegawai bank Goldman Sachs, Roger Ng atas kesalahan melakukan konspirasi menyeleweng ribuan juta ringgit dana IMDB, yang paling mudah difahami ialah ini merupakan satu lagi bukti bahawa skandal itu memang benar-benar wujud dan bukannya fatamorgana.
Ini juga mengukuhkan hakikat skandal 1MDB bukan fitnah, bukan rekaan dan bukan sengaja diada-adakan.
Selain banyak bukti lain yang telah terdedah sebelum ini seperti rampasan pelbagai aset di serata dunia dan ada yang dipulangkan kepada negara kita, hutang yang terus ditanggung serta penutupan buah bank di Singapura, bukti terbaru ini seharusnya tambah memberi kesedaran kepada kita semua.
Bukan saja kita mesti mengutuk skandal itu dan mereka yang terbabit dengannya, bahkan sewajarnya, seperti gesaan Mahiaddin Md Yasin semalam, perbicaraan juga seharusnya dipercepatkan lagi.
https://shahbudindotcom.net/wp-content/uploads/2022/04/da41dffc-d8ed-49b6-b019-518d959bc32a.mp4
Berbeza dengan mahkamah di AS yang dilihat pantas dalam perbicaraan dan menjatuhkan hukuman, di negara kita pula pelbagai helah seolah-olah direncana untuk melengah-lengahkannya.
Selebihnya pula, yang sudah dijatuhi hukuman pun masih bebas ke sana sini serta kadangkala lebih berlagak untuk menjadi hero dalam pelbagai isu negara.
Sesungguhnya ini adalah keadaan yang tidak baik dan membuat rakyat terus keliru serta dikelirukan.
Jika perbicaraan disegerakan dan hukuman segera dijatuhkan, bukan saja keadilan dapat ditegakkan, lebih daripada itu ia juga akan menjadikan negara kita lebih dihormati di mata dunia.
Lihat saja di Indonesia, suatu ketika dahulu ramai ahli politik yang terkait rasuah di negara tersebut yang didakwa dan dibicarakan.
Tetapi dengan mewujudkan mahkamah khas yang mana kes-kes rasuah berprofil tinggi serta melibatkan kepentingan awam disegerakan perbicaraan sehingga sudah ramai yang dijatuhi hukuman dan mendekap di penjara, lihatlah apa jadi kepada Indonesia sekarang ini.
Indonesia sekarang, selain lebih dipandang tinggi di mata dunia, ketegasannya melaksanakan undang-undang itu sekaligus menarik kepercayaan pelabur dan ekonominya berkembang sangat subur.
Suburnya ekonomi Indonesia sudah mampu meninggalkan negara kita di belakangnya.
Negara kita tidak harus berlengah-lengah lagi ke arah itu kerana jika keadaan seperti sekarang berterusan, kesan akhirnya ialah derita yang lebih parah kepada rakyat dalam meneruskan kehidupan mereka.
Sebab itu, sementara kita berharap perbicaraan dan kes rayuan berkaitan kes-kes 1MDB ini dapat disegerakan demi keadilan serta kepentingan negara, sebarang usaha menggugat keadilan itu mestilah juga ditentang sehabisnya.
Tentulah kita akan malu kepada dunia jadinya kerana sementara di pelbagai negara sudah banyak bukti, kesalahan dan hukuman dijatuhkan, namun di negara kita di mana skandal itu berpunca dan rakyatnya yang menanggung beban, tetapi belum apa apa-apa hukuman lagi yang dijatuhkan.
Dalam hal ini, desakan dan tekanan yang dihadapkan kepada Perdana Menteri, Ismail Sabri Yaakob untuk segera membubarkan Parlimen hendaklah juga kita semula bersama-sama melawannya.
Kita mesti faham tujuan mendesak PRU awal itu bukan untuk kepentingan rakyat atau bagi memberi kehidupan yang lebih baik buat rakyat, sebaliknya hanya untuk muslihat serta kepentingan mereka yang ada kes di mahkamah semata-mata.
Sebaiknya, biar selesai kes mahkamah mereka dan hukuman dijatuhkan dahulu, barulah sesuai diadakan PRU15.
Tahun depan atau sehingga tamat penggal Parlimen iaitu Mei 2023 adalah sesesuai waktu untuk Perdana Menteri membubarkan Parlimen dan mengadakan pilihanraya.
– ShahbudinHusin 10/04/2022.

4.3

4

votes
Article Rating
Kongsikan artikel ini


BUAT APA LAGI UMNO NAK TUKAR CALON PERDANA MENTERI?

Selain berterusan menekan Perdana Menteri, Ismail Sabri Yaakob agar mempercepatkan tarikh PRU15, UMNO juga difahami agak berbelah bagi untuk mengekalkan lagi beliau menerajui negara.
Jika UMNO yang dipimpin Zahid Hamidi benar-benar mahu Ismail Sabri terus kekal sebagai Perdana Menteri lagi selepas PRU15, tiada sebab sebenarnya untuk mereka menekan dan mendesak Perdana Menteri mempercepatkan pilihan raya.
Kalau masih percaya dan mahu Ismail Sabri lagi sebagai Perdana Menteri, UMNO seharusnya menyerahkan sepenuhnya kepada beliau berkenaan tarikh pembubaran Parlimen itu.
Lagi pun, kuasa membubarkan Parlimen itu milik Agong setelah mendapat nasihat Perdana Menteri dan tiada langsung kaitan dengan peranan parti untuk campurtangan mengenainya.
Menekan dan mendesak beliau untuk menyegerakan PRU15 bermakna Zahid Hamidi yang disokong kuat oleh Najib Razak dan Mohamad Hasan ada percaturan lain siapa yang mahu diletakkan sebagai calon Perdana Menteri.
Tetapi, di sebalik ditekan dan diasak itu, Ismail Sabri malam tadi mencipta sejarah dengan mengadakan majlis berbuka puasa yang dihadiri Ahli-Ahli Parlimen kerajaan dan juga blok utama pembangkang.
https://shahbudindotcom.net/wp-content/uploads/2022/04/6c07ea98-196b-4a5a-a26d-ba563952cb1b.mp4
Ini adalah pertama kali seorang Perdana Menteri mengadakan majlis berbuka puasa yang dihadiri secara bersama oleh pemimpin kerajaan dan juga pembangkang.
Anwar Ibrahim selaku Ketua Pembangkang dan pemimpin utama PH iaitu Mohamad Sabu dan Anthony Loke turut sama hadir dalam majlis yang diadakan di Seri Perdana itu.
Rakyat dilihat begitu teruja dengan apa yang dilakukan beliau kali ini.
Sebelum ini, apabila Perdana Menteri mengadakan majlis berbuka puasa, kecenderungannya ialah mereka hanya menjemput pemimpin kerajaan dan para penyokongnya sahaja.
Ismail Sabri telah memecahkan tradisi yang tidak mampu dilakukan oleh mana-mana Perdana Menteri daripada UMNO sebelum ini.
Dengan itu, di sebalik ditekan dan diasak dan mungkin bukan pilihan utama UMNO untuk diletakkan sebagai calon Perdana Menteri selepas PRU15 akan datang, jalan damai dan harmoni yang dipilihnya itu tentu saja boleh diberikan penghargaan serta pujian.
Jika lebih masa diberikan kepadanya, tidak mustahil makin banyak jalan damai dan harmoni mampu dirintisnya, bukan saja untuk kebaikan UMNO, malah juga untuk negara.
Lalu, buat apa lagi UMNO mahu menukar calon Perdana Menteri bagi mewakili BN dalam menghadapi PRU15 akan datang?
Apakah calon lain yang mahu ditonjolkan itu mampu melakukan lebih baik daripadanya?
Ataukah UMNO lebih suka memilih calon yang suka berbalah, bermusuh dan tiada kecenderungan merintis ke arah jalan damai sebagai calon Perdana Menterinya?
Ahli-ahli UMNO sekalian, fikir-fikirkanlah hal ini sejenak di sebalik keghairahan mengejar kuasa yang belum pasti mampu dimiliki lagi dalam pilihanraya nanti.
– ShahbudinHusin 11/04/2022.

5

2

votes
Article Rating
Kongsikan artikel ini


SELEPAS ROGER NG DIDAPATI BERSALAH, KITA MAHU KEADILAN JUGA UNTUK RAKYAT MALAYSIA – ANWAR

Sesi perbicaraan di New York telah tamat dalam tempoh yang singkat. Pihak defendan tidak dibenarkan atau tidak dikurniakan layanan VIP dari pihak mahkamah untuk mengurus hal peribadi, mahupun diberikan akses kepada pasport untuk ke mana-mana tempat yang bukan mustahak. Selalunya untuk bermain golf.
Di Malaysia, seorang tokoh VIP yang juga seorang defendan mendapat layanan yang cukup istimewa dari mahkamah.
Maknanya, ada dua jenis peraturan di Malaysia – untuk yang kaya begini, dan orang lain begini.
Pengakuan bersumpah oleh saksi-saksi dengan secara menyeluruh menghapus dakwaan oleh pegawai-pegawai kerajaan Malaysia bahawa tidak ada apa-apa yang berlaku di Terengganu Investment Authority, dan kemudian 1MDB.
Malah, gejala rasuah telah mula mengakar sejak hari pertama, dan berlanjutan terus kerana sistem yang ada ini terlalu rosak dan bobrok. Setiap sosok yang cuba untuk menghentikan kegilaan ini dari berlaku hampir pasti menemui kegagalan.
Sebagai mantan Menteri Kewangan, saya yakin jumlah dana yang sebegitu besar dengan potensi risiko yang begitu besar terhadap kewangan negara tidak akan boleh melepasi pengawasan dan penelitian negara tanpa tangan dan peranan pegawai-pegawai kanan kerajaan.
Rakyat Malaysia berhak marah dan sangat kesal dengan watak-watak yang punya kuasa yang mampu untuk menghentikan rompakan ini dari berlaku. Namun, ternyata mereka bungkam dan benarkan ia berlaku.
Terdapat banyak jaminan yang telah diberikan oleh pihak berkuasa bahawa Jho Low dan gerombolannya akan diberkas. Namun, sehingga kini ia belum terhasil.
Watak-watak ini bergerak bebas di Malaysia bertahun-tahun sehinggalah beberapa hari sebelum pilihanraya umum yang lepas. Berapa banyak peluang telah terlepas untuk mengheret para konspirator ‘scam’ ini ke muka pengadilan?
Saya tidak akan berdiam diri selagimana mereka ini tidak muncul di mahkamah di Malaysia.
Seorang pegawai dari Goldman Sachs telah disabitkan dengan jenayah dalam skandal 1MDB. Untuk menyebut bahawa keadilan telah ditegakkan sangat tidak jujur.
Kenyataan para saksi sepanjang perbicaraan ini hanya mengungkapkan kesalahan dan peranan banyak orang. Pegawai-pegawai kanan Goldman Sachs yang terlibat dengan skandal 1MDB tidak boleh melepaskan diri dari kelalaian mereka serta kerosakan dan kerugian yang diakibatkan kepada Malaysia.
Atas keterlibatan yang jelas Goldman Sachs dalam ‘scam’ ini, saya ulang pendirian saya bahawa penyelesaian yang dicapai antara kerajaan Malaysia dan Goldman Sachs pada tahun 2020 adalah pramatang dan gagal untuk mengambilkira tahap kerugian yang sedang dan akan terus ditanggung rakyat Malaysia.
Sekalung penghargaan kepada pihak pendakwaan di Eastern District New York atas usaha dan upaya mereka dalam mengheret salah seorang dalang skandal 1MDB.
Sekarang kita mahukan keadilan untuk rakyat Malaysia.
ANWAR IBRAHIM
Ketua Pembangkang.

5

2

votes
Article Rating
Kongsikan artikel ini


NURUL IZZAH SAHKAN TAK TANDING APA2 JAWATAN, INGIN TUMPU AYUH MALAYSIA

Teman-teman seperjuanganku – anggota KEADILAN yang dikasihi,
Hari ini, buat kesekian kalinya, semua anggota KEADILAN (Parti Keadilan Rakyat) yang layak, melalui proses pemilihan parti, bagi memilih pemimpin yang terpaut di dalam hati – daripada jawatan Timbalan Presiden, Naib-naib Presiden, sehinggalah kepada Majlis Pimpinan Pusat serta pimpinan di peringkat cabang.
Seiring dengan komitmen penuh saya kepada usaha melindungi masa depan parti serta perjuangan yang kita kasihi – saya akan menumpukan sepenuh usaha dan perhatian kepada kempen memenangi hati pengundi atas pagar menerusi wadah Ayuh Malaysia.
Menyorot kembali, anggota KEADILAN telahpun memberi sokongan penuh ketika saya bertanding dalam ketiga-tiga penggal pemilihan lalu.
Disember 2018 – saat perletakan jawatan saya adalah apabila kita telah pun membujur lalu melintang patah, sampai di Putrajaya – namun pasrah di pertengahan jalan akibat pengkhianatan dalaman. Suara hati saya tuntas melahirkan penolakan – kepada bahang khianat yang jelas dirasakan sebelum penggulingan kerajaan yang dipilih rakyat berlaku.
“Demi sumpah perjuangan
Demi maruah keadilan
Tabah dan gagah
Tidak pernah menyerah”
– Usman Awang, 1999
Perletakan jawatan tersebut bukanlah titik noktah akhir perjuangan di dalam parti. Sebaliknya ianya merupakan langkah introspeksi – mengingatkan semua, termasuk diri saya sendiri tentang kepentingan mengembalikan keyakinan rakyat kepada kita, serta kepimpinan parti kepada perjuangan asal reformasi.
Masa itu amat berharga. Dengan ruang masa yang lebih daripada sebelumnya, saya berkesempatan meneruskan tugasan bukan sahaja selaku ahli parlimen dan anggota PAC (Jawatankuasa Kira-Kira Wang Negara), tetapi juga berjaya berkat dokongan pakar ekonomi tersohor Profesor Dr Fatimah Kari, mendokumenkan laporan Kemiskinan Multidimensi Permatang Pauh di kalangan keluarga B40 yang terkesan dengan pandemik Covid-19. Terima kasih KEADILAN kerana membuka mata dan ruang buat saya menyelami ukuran kemiskinan dengan lebih mendalam lagi. Syukur, kajian kerdil kami akhirnya diangkat oleh agensi kerajaan persekutuan dan harapnya melahirkan ukuran kemiskinan beserta jalan penyelesaian yang lebih tepat buat mereka yang memerlukan.
Teman-teman seperjuangan,
Pun begitu, musuh kita kian mara serta cabaran masih belum berakhir. Wadah politik semata tidak semestinya mampu meraih dokongan rakyat yang tercalar teruk selepas sekumpulan besar ahli parlimen dari parti KEADILAN mengkhianati kita lalu mendakap organisasi lain yang menawar habuan, pangkat serta laba.
Kebertanggungjawaban memandu agenda seterusnya bagi memperkukuh parti ini harus dirangkul secara bersama, dengan capaian kekuatan serta jajaran yang bersifat pelbagai dimensi, merangkumi pelbagai sayap.
Meski, saya tidak terlihat di dalam pesta demokrasi parti, saya tetap mendokong rakan-rakan yang bertanding dengan penuh semangat setiakawan. Moga-moga KEADILAN mampu membidani satu lapisan kepimpinan yang gah dan komited.
Berikan saya ruang untuk memacu gerakan Ayuh Malaysia sepenuhnya. Titik pertemuannya adalah kejayaan kita meraih semula keyakinan rakyat yang telah banyak berkorban lalu menongkah badai sosioekonomi yang perit, lebih-lebih lagi selepas dilanda pandemik tetapi kecewa dengan kemelut politik negara.
Sudilah juga bersama saya sedang kami mengorak langkah dari Permatang Pauh ke Johor Bahru, kemudian singgah di Pensiangan sebelum ke Labuan (memandangkan saya masih dihalang daripada bertandang di Bumi Kenyalang).
Sertai Jelajah Ayuh Malaysia. Kita dengarkan bersama suara rakyat – yang sentiasa tersemat sebagai suara keramat.
https://ayuhmalaysia.org/
Salam Reformasi,
NURUL IZZAH ANWAR
PENGASAS BERSAMA AYUH MALAYSIA

5

3

votes
Article Rating
Kongsikan artikel ini


RAFIZI BENTANG HALA TUJU, UMUM CAI UNTUK HADAPI PEMILIHAN PKR

Saya mengucapkan tahniah kepada semua calon-calon yang menawarkan diri untuk bertanding jawatan-jawatan kanan KEADILAN bagi sesi 2022 ke 2025.
Saya mengajak seberapa ramai anggota KEADILAN yang belum mendaftar sebagai Pengundi Atas Talian (PAT) untuk berbuat segera sebelum tarikh tutup pada 21 April 2022 ini. Muat turun aplikasi ADIL di Apple, Google dan Huawei secepat mungkin.
Penyertaan seberapa ramai anggota KEADILAN biasa sebagai PAT dalam pemilihan ini adalah sangat penting untuk mengurangkan pengaruh sekelompok tokoh tempatan (sering dirujuk sebagai “warlords”) yang banyak mempengaruhi pemilihan lepas. Sebelum ini, calon-calon di peringkat pusat terpaksa tawar-menawar dengan tokoh-tokoh tempatan ini supaya mereka menggerakkan pengikut mereka menyokong calon tertentu.
Adalah menjadi harapan saya, bermula dengan pemilihan kali ini, setiap anggota KEADILAN memilih pimpinan berdasarkan penilaian peribadi mengikut prestasi dan pendirian seseorang calon.
Melalui sistem undian atas talian menggunakan aplikasi, kuasa untuk memilih pimpinan dikembalikan kepada setiap anggota biasa dan seterusnya mengurangkan pengaruh “warlords” di dalam parti.
Oleh itu, demi memudahkan setiap anggota KEADILAN membuat keputusan, saya menyeru semua calon-calon yang bertanding kali ini untuk menjelaskan pendirian mereka mengenai dua perkara penting:
1. Hala tuju parti untuk tempoh setahun ke tiga tahun akan datang, terutamanya berhubung strategi masuk pilihanraya; dan
2. Bentuk dan sumbangan gerak kerja setiap calon yang boleh melonjakkan peluang KEADILAN menang dalam pilihanraya yang akan datang.
Pemilihan kali ini sewajarnya tidak dicemarkan dengan emosi, serangan peribadi atau kempen yang bersandarkan “wahyu”.
Saya sedar ada calon-calon yang menyebarkan konon mereka menjadi pilihan Presiden parti dan memberi gambaran jika tidak mengundi mereka, itu tidak setia kepada “institusi presiden”.
Kempen sebegini wajar dihentikan serta-merta. Hak untuk memilih pemimpin adalah hak individu setiap anggota.
Pencapaian seorang calon seharusnya didasarkan semata-mata kepada rekod pendiriannya yang sehaluan dengan perjuangan parti, serta kemampuan calon itu menggerakkan kempen dan gerak kerja untuk melonjakkan kedudukan parti di mata rakyat.
Berikut adalah pendirian saya mengenai dua perkara utama yang saya fikir perlu dijadikan kayu ukur untuk anggota memilih:
(1) Hala tuju parti – Saya menggesa supaya KEADILAN kembali kepada strategi asal yang telah memenangkan kita sebelum ini, iaitu meyakini rakyat. Kita mesti yakin bahawa apabila kita mengangkat suara rakyat, rakyat akan menghormati kita.
Oleh itu, saya menolak sebarang usaha untuk mencari jalan singkat (sama ada melalui kerjasama politik, rundingan atau jajaran baru, di bawah apa-apa nama seperti “khemah besar”) dengan mana-mana pihak yang boleh melunturkan idealisme KEADILAN.
Saya yakin bahawa kuasa dan pengaruh kita datangnya dari rakyat, maka kita wajib akur dengan kehendak rakyat sepanjang masa.
(2) Strategi gerak kerja – Saya menggesa supaya KEADILAN kembali kepada gerak kerja sebelum ini yang berbentuk serampang dua mata.
Pertama, kita perlu agresif dalam melawan rasuah dan kelemahan pentadbiran kerajaan.
Kedua, kita perlu kreatif dalam mengupas masalah masyarakat dan membentangkan penyelesaian alternatif untuk meyakinkan rakyat bahawa kita boleh mentadbir dengan lebih cekap, jujur dan berkesan.
Atas dua pendekatan inilah, saya dan sahabat-sahabat yang sependapat bersetuju supaya:
i. Saudari Nurul Izzah Anwar menumpukan perhatian sepenuhnya kepada kempen Ayuh Malaysia untuk memenangi pengundi atas pagar di luar parti, sementara kami membawa perubahan pendekatan di dalam parti. Saya bertanggungjawab memastikan kempen kami di dalam parti ada keserasian dengan kempen Ayuh Malaysia dengan pengundi.
ii. Menteri Besar Negeri Sembilan, Dato’ Seri Aminuddin Haron bertanding jawatan Naib Presiden bersama-sama kami atas kebolehan beliau mendekati pengundi atas pagar dan prestasinya sebagai satu-satunya Menteri Besar Pakatan Harapan (yang menang selepas 2018) yang mampu mempertahankan negeri dari dikhianati.
iii. Tokoh-tokoh muda yang progresif iaitu Saudara Nik Nazmi, Saudara Chang Lih Kang dan Saudara Manivannan Govin bertanding sebagai calon Naib Presiden untuk menampilkan pimpinan yang agresif dan kreatif dalam melonjakkan parti.
iv. Gandingan Saudari Rodziah Ismail dan Saudara Fahmi Zainol digandingkan masing-masing sebagai calon Ketua Wanita dan Ketua Angkatan Muda atas rekod mereka yang panjang sehingga mahir dan sebati dengan organisasi Wanita dan Angkatan Muda.
Kami merupakan barisan pimpinan KEADILAN yang meyakini rakyat. Kami tidak percaya kepada sebarang strategi yang dirunding di bilik tertutup di kalangan bangsawan-bangsawan politik.
Kami yakin dengan kebijaksanaan rakyat yang akan memberi kemenangan kepada KEADILAN jika kita benar-benar berjuang untuk mereka.
Sudah sampai masanya untuk calon-calon lain, iaitu saingan saya Dato’ Seri Saifuddin Nasution Ismail dan calon-calon jawatan tertinggi yang lain memberi penjelasan mengenai pendirian mereka berkenaan dua perkara yang saya sebut sebelum ini.
Pemilihan kali ini akan menjadi pungutan suara (“referendum”) di kalangan anggota biasa KEADILAN untuk memutuskan sama ada beberapa kelompok yang terus mahu merundingkan pelbagai kerjasama dengan parti-parti lawan ini benar-benar ada mandat dari anggota parti.
RAFIZI RAMLI
12 April 2022.

4.6

5

votes
Article Rating
Kongsikan artikel ini


HASRAT EZAM TUBUH PARTI BARU TIDAK KESAMPAIAN

1.Semalam, Isnin 11 April 2022, kami penaja *Parti Integriti Negara Bangsa* menerima surat daripada Pendaftar Pertubuhan (ROS) yang menyatakan keputusan rasmi mereka *MENOLAK* permohonan kami menubuhkan parti.
2.Kira-kira 4 bulan lalu,beberapa rakan dari kelompok profesional menyatakan hasrat menubuhkan sebuah parti fokus soal integriti dan melawan rasuah dan mengajak saya bersama.
3.Hasrat mereka terpancar daripada suasana negara yang terlalu parah dari segi integriti dan amalan rasuah.Ianya juga selari dengan hasrat saya selama ini untuk fokus melawan elit2 jahat yang rasuah didalam negara ini.
4.Saya pernah mencoba menubuhkan parti anti rasuah ( a single objective party) 2 kali sebelum ini dan ditolak.Saya tidak fikir kali ini kerajaan akan meluluskannya.Lebih2 lagi kerajaan ini sama sahaja dengan kerajaan korup yang lalu.
5.Namun kerana menghormati hasrat rakan2 yang jujur mahu berjuang melawan rasuah dan suasana negara yang amat parah, saya teruskan ikhtiar menubuhkan parti politik anti rasuah ini.
6.Keputusan rasmi semalam membuktikan kerajaan ini memang sama saja dengan kerajaan korup terdahulu,takut dengan perjuangan melawan rasuah dan memartabat integriti bangsa dan negara.
7.*Setelah 3 kali permohonan saya ditolak, saya terima hakikat dinegara ini parti yang fokus melawan rasuah tidak ada tempat selagi kerajaan korup dan tiada integriti ini masih berkuasa.*
.
8.Tentunya ada satu lagi jalan yakni undang-undang di mahkamah tetapi kosnya tinggi bagi kami dan memakan waktu yang panjang.
9.*Keperluan juga tidak mendesak seperti sebelum ini setelah munculnya beberapa tokoh-tokoh muda yang mempunyai rekod cemerlang melawan rasuah kembali aktif dalam perjuangan menerusi partai politik.Saya percaya mereka boleh memberi kesan besar kepada perjuangan melawan rasuah.*
10.*Dikalangan kami penaja parti integriti juga ada tokoh2 muda yang dilihat mampu tampil selepas ini.Mereka juga mampu memberi kesan besar kpd perjuangan.*
11. Saya pula akan kembali berjuang menerusi jalur *NON PARTAI* seperti sebelum ini tanpa sedikitpun berganjak dengan iltizam dan kepercayaan saya selama ini bahawa melawan habis2an pemimpin2 elit politik yang korup mesti menjadi tumpuan negara ini.(Lihatlah sehingga hari ini *tidak ada* seorangpun elit rasuah yang sudah merengkok dipenjara!)
12.Kita wajib percaya setiap sesuatu yang berlaku ada hikmah dari Alllah swt apalagi didalam bulan Ramadhan yang penuh berkah ini.
MOHAMAD EZAM MOHD NOR
12 April 2022, 10 Ramadhan 1443H.

3.7

3

votes
Article Rating
Kongsikan artikel ini


RAFIZI MULA JELAJAH KE NEGERI2 MINGGU INI

Sebagai menghormati adab setiap kali kita melalui pemilihan, In Sha Allah saya dan sahabat-sahabat yang menjadi calon bagi Naib Presiden, Ketua Wanita, Ketua AMK dan calon-calon lain akan menjelajah ke negeri-negeri untuk bertemu anggota dan pimpinan akar umbi.
Saya minta maaf sekiranya ada yang berkecil hati kerana majlis diadakan di sebelah pagi dan petang dalam bulan Ramadhan. Tidak ada jamuan, tidak ada majlis besar, sekadar menyampaikan maklumat dan menjawab soalan-soalan anggota yang hadir.
Memang ia keputusan saya sendiri untuk mengelakkan daripada sebarang kempen di sebelah malam, atas dua sebab:
1. Waktu malam di bulan Ramadhan sebaiknya waktu peribadi untuk kita dan keluarga beribadah. Sebaik-baiknya dipisahkan dari sebarang kegiatan lain, apatah lagi kempen politik.
2. Sebarang majlis yang berbentuk kempen sewajarnya dikurangkan unsur bermewah seperti makan berbuka puasa, menjamu tetamu yang hadir dan sebagainya. Pandangan saya ini mungkin kurang popular tetapi ia sesuatu yang wajar kita halusi sebagai parti yang mendukung reformasi budaya politik.
Bagi sahabat-sahabat yang berminat untuk mendengar sendiri pendirian saya dan calon-calon lain mengenai pemilihan kali ini, berikut adalah tarikh dan masa jelajah kami ke negeri-negeri:
Sabtu, 16 April (9 pagi) – Johor
Sabtu, 16 April (2 petang) – Negeri Sembilan & Melaka
Ahad, 17 April (9 pagi) – Selangor
Ahad, 17 April (2 petang) – Wilayah Persekutuan
Jumaat, 22 April (9 pagi) – Terengganu
Jumaat, 22 April (3 petang) – Kelantan
Sabtu, 23 April (9 pagi) – Kedah & Perlis
Sabtu, 23 April (2 petang) – Pulau Pinang
Ahad, 24 April (9 pagi) – Perak
Jumaat, 29 April (3 petang) – Pahang
Sabtu, 7 Mei (9 pagi) – Sarawak
Ahad, 8 Mei (3 petang) – Sabah
Kami sedang memuktamadkan lokasi bagi setiap negeri bermula dengan Johor, Negeri Sembilan, Melaka, Selangor dan Wilayah Persekutuan minggu ini. Maklumat lokasi bagi negeri-negeri ini akan diumumkan 24 jam dari sekarang.
Mohon sebarkan kepada seberapa ramai anggota. Sebarang pertanyaan boleh diajukan kepada Saudara Zahir Hassan yang kami amanahkan sebagai Ketua Kempen bagi pemilihan ini di nombor 012 225 0897.
RAFIZI RAMLI

3.9

7

votes
Article Rating
Kongsikan artikel ini


DEBAT DENGAN ANWAR, APAKAH NAJIB MULA BERALASAN?

Kalau diselak bagaimana bermulanya cerita, Najib Razaklah yang mula-mula memetik nama Anwar Ibrahim untuk berdebat dengannya.
Ketika itu, Rafizi Ramli ditanya oleh seorang pengacara wanita sebuah portal berita sama ada beliau sedia atau tidak berdebat dengan Najib.
Ia berikutan kedua-dua mereka terlibat dalam pertikaian dan berbalas kenyataan berhubung isu Sapura Energy.
Rafizi lantas menjawab beliau sedia dan tidak ada masalah untuk berdebat dengan bekas Perdana Menteri itu yang sudah dijatuhi hukuman bersalah oleh mahkamah dan kesnya sedang dalam proses rayuan di Mahkamah Persekutuan.
Agaknya, merasakan dirinya terlalu hebat dan sering disanjung dengan Bossku atau barangkali juga kerana keghairahan admin FBnya yang terlajak stim, Najib dengan pantas bukan saja turut sedia untuk berdebat dengan Rafizi, malah meminta diajak Anwar sekali untuk berdebat dengannya.
Seolah-olahnya beliau mahu berdebat dua lawan satu iaitu Anwar dan Rafizi bergandingan berlawan dengannya seorang diri.
Melihat bagaimana Najib ketika itu tampak begitu berani, cepat memberi respon dan seolah-olah dirinya pernah merangkul juara debat sedunia, sejujurnya kita tidak terbayang sama sekali beliau sanggup meminta ditangguhkan sehingga lepas Hari Raya semata-mata alasannya sekarang ini bulan puasa.
Tambahan lagi, Anwar yang dicabarnya itu sudah begitu sedia untuk berdebat dengannya pada bila-bila masa.
Kononnya, pihak Najib memberi alasan, di bulan puasa ini tidak sesuai untuk berdebat kerana ia bulan untuk ibadah dan perlu pergi solat terawih pada sebelah malamnya.
Lalu dicadangkan debat itu hendaklah diadakan selepas Hari Raya.
Lemah sungguh alasan kem Najib ini kerana debat tidak semestinya dibuat pada waktu malam, ia bahkan lebih sesuai diadakan pada waktu siang.
Jika bulan puasa dijadikan alasan, tidakkah kem Najib sedar di zaman Nabi dulu, mereka malah berperang menegakkan agama di bulan puasa?
Jika dalam suasana padang pasir pun Nabi sanggup berperang di bulan puasa, kenapa Najib tidak sedia berdebat di bilik yang berhawa dingin di bulan puasa?
Apakah Najib jadi lemah seluruh badan dan otaknya terus tidak berfungsi kerana tidak makan di bulan puasa?
Apa pun, jika berani mencabar Anwar dan Rafizi berdebat dua lawan satu dengannya, sepatutnya jangankan di bulan puasa, di atas bara api pun Najib tidak cuba mengelak atau berdalih dengan alasan yang lemah.
Puasa bukan halangan untuk berdebat, yang tidak boleh dibuat di bulan puasa hanyalah berbuat jahat atau melakukan maksiat.
Kalau berjalan-jalan sampai ke Melaka pun boleh di bulan puasa sepertimana dilakukan Najib beberapa hari lalu dengan dua tiga program dilakukannya, apa logiknya beliau tidak boleh berdebat?
Najib…Najib…Najib….
Apakah ini hanya sekadar alasan?
Tidak mungkinkah bila tiba lepas Raya nanti, lain pula alasan dan helah diberi?
Mungkin nanti alasannya sibuk open house atau jadual ke mahkamah yang ketat dan macam-macam lagi.
Adakah Najib sudah tak berminat?
Cuba cakap betul-betul – on atau tak on, berani atau tak berani?
Kan senang kalau cakap berterus-terang???
– ShahbudinHusin 14/03/2022.

5

3

votes
Article Rating
Kongsikan artikel ini


KEPUTUSAN MT UMNO HANYA GULA2 MANIS UNTUK PAKSA PRU15 SEGERA, TAPI BUKAN JAMINAN ISMAIL SABRI KEKAL PERDANA MENTERI

Melihat kepada keputusan mesyuarat MT UMNO petang tadi, tiga daripada empat ketetapan yang diputuskan sebagaimana diumumkan oleh Setiausaha Agung UMNO, Ahmad Maslan adalah semata-mata bertujuan memaksa Perdana Menteri, Ismail Sabri agar membubarkan Parlimen dengan kadar segera.
Ahmad Zahid Hamidi selalu Presiden UMNO ternampak tidak boleh bersabar lagi mahu PRU15 diadakan sesegera yang boleh dan ia mesti diadakan sebelum pemilihan UMNO dilangsungkan yang tempoh akhirnya ialah 29 Disember tahun ini.
Tiga keputusan yang bermaksud demikian itu ialah:-
1. Kedudukan Memorandum Persefahaman (MOU) di antara Kerajaan Persekutuan dan Pakatan Harapan yang berakhir 31 Julai 2022 diputuskan tidak akan diteruskan lagi.
2. Bagi melaksanakan keputusan sebulat suara usul Perhimpunan Agung UMNO 2021 lalu, satu Perhimpunan Agung UMNO Khas akan diadakan pada 14 Mei 2022 (Sabtu) bagi melakukan pindaan Perlembagaan UMNO mengenai tempoh pemilihan parti. Pada hari yang sama juga akan diadakan Sambutan Hari UMNO dan Jamuan Hari Raya Aidilfiti.
3. Majlis Kerja Tertinggi UMNO juga sebulat suara mencadangkan agar Ismail Sabri menjadi calon Perdana Menteri bagi menghadapi PRU15 akan datang.
Sebagai desakan untuk menyegerakan PRU15, termasuk mengambil langkah luar batasan iaitu memutuskan MOU tidak disambung lagi, tawaran agar Ismail Sabri tidak keberatan berbuat demikian, beliau turut dijanjikan gula-gula manis untuk diletakkan sebagai calon Perdana Menteri bagi menghadapi PRU15.
Harus diberi kesedaran kepada MT UMNO bahawa MOU itu ialah antara kerajaan dengan PH dan kerajaan pimpinan Ismail Sabri sekarang didukung oleh pelbagai parti, bukan UMNO saja.
Jadi, di mana kuasa UMNO untuk memutuskan MOU itu tidak disambung lagi?
Persoalan juga, di sebalik Ismail Sabri dinamakan sebagai calon Perdana Menteri bagi menghadapi PRU15, apakah selepas BN menang PRU15 itu nanti, maka beliau akan tetap dipilih sebagai calon Perdana Menteri yang sebenar?
Menyetujui Ismail Sabri sebagai calon Perdana Menteri bagi menghadapi PRU15 tidak lebih hanya meletakkannya sebagai “poster boy” untuk berdepan pilihan raya semata-mata dan bukan jaminan akan dipilih untuk dinamakan sebagai Perdana Menteri selepas kemenangan diperolehi.
Contoh mudahnya ialah bagaimana Hasni Mohamad yang hanya diletakkan sebagai “poster boy” untuk menghadapi PRN Johor, namun calon lain akhirnya yang dipilih sebagai Menteri Besar selepas kemenangan berada dalam genggaman.
Yang penting sebenarnya bukan menjadi calon Perdana Menteri untuk menghadapi PRU15, sebaliknya menjadi calon Perdana Menteri yang akan dinamakan selepas kemenangan dicapai itulah yang jauh lebih mustahak.
Lebih buruk lagi keadaannya kerana selepas PRU15 nanti dan katalah BN benar-benar mencapai kemenangan, jawatan Presiden UMNO masih lagi dipegang oleh Ahmad Zahid Hamidi.
Bolehkah kita yakin dan percaya Zahid Hamidi akan tetap meletakkan Ismail Sabri sebagai calon Perdana Menteri ketika beliau sebagai ketua parti yang memenangi pilihanraya dipanggil menghadap Agong nanti?
Lainlah jika Ismail Sabri yang menjadi Presiden UMNO dan juga calon Perdana Menteri, barulah boleh diyakini apa yang dikata akan benar-benar dikota.
Keraguan tentang keputusan MT UMNO bersetuju mencalonkan Ismail Sabri itu lebih terserlah lagi kerana UMNO juga memutuskan untuk mengadakan Perhimpunan Agung Khas pada 14 Mei ini bagi meminda perlembagaan berkaitan persetujuan sebulat suara usul PAU2021 baru-baru ini yang menetapkan pemilihan UMNO hanya akan diadakan enam bulan selepas pilihan raya dilangsungkan.
Tidakkah maksud Perhimpunan Agung Khas itu ialah untuk memastikan Zahid Hamidi kekal berkuasa menentukan calon-calon dalam PRU15 atas kedudukannya selaku Presiden UMNO, seterusnya menentukan juga siapa calon Perdana Menteri selepas kemenangan dicapai dan menghilangkan sama sekali keupayaan Ismail Sabri untuk menangguhkan pilihan raya sehingga selepas pemilihan UMNO diadakan?
Jika Zahid Hamidi benar-benar ikhlas untuk UMNO dan kepada Ismail Sabri, selepas bersetuju mencalonkan Ahli Parlimen Bera itu sebagai calon Perdana Menteri, sepatutnya tidak perlu lagi diadakan Perhimpunan Khas bagi tujuan meminda perlembagaan parti.
Pindaan perlembagaan parti itu hanya bertujuan menjerat Ismail Sabri supaya tidak ada pilihan dan mesti akur kepada kehendak Zahid Hamidi.
Beliau seharusnya juga, selepas menamakan Ismail Sabri sebagai calon Perdana Menteri, memberi lebih ruang kebebasan kepada Naib Presiden itu untuk mengambil alih kepimpinan parti tanpa banyak halangan seiring dengan kedudukannya menerajui negara.
Bagaimana ada kestabilan jika nakhoda UMNO dan negara diterajui oleh pemimpin yang berbeza?
Kesimpulannya, keputusan MT UMNO itu hanyalah sekadar janji manis dan bukan jaminan yang bernilai kepada Ismail Sabri untuk terus dikekalkan sebagai Perdana Menteri lagi. –
ShahbudinHusin15/04/2022.

4

2

votes
Article Rating
Kongsikan artikel ini